16.04.2018 19:17 0 1739\n«Таржимонлик борасидаги сиёсат комплекс, яъни кенг қамровли бўлиши зарур».\nКўпчиликнинг эътиборига тушмаган ёки эътиборига тушса ҳам кўпчиликка аҳамиятсиздай туюлиб келаётган бир соҳа бор. Бу таржимонлик соҳасидир.\n...Аввалроқ қайсидир машҳур ғарб ёзувчисининг бир асарининг ўзбекча таржимасини кўриб қолгандим. У таржимадан парчалар ижтимоий тармоқларда ҳам бироз тарқалди. Асар муаллифи европалик, асар воқеалари Европада юз беради ва унда европалик инсонлар тасвирланади. Асарнинг бир жойида қаҳрамонлардан бири «эй худо...» деб мурожаат қилган жойи бор. Шу жойини бизнинг таржимонимиз ўзбек тилига «эй Аллоҳ...» деб таржима қилибди. Бир қарашда бу ерда муаммо йўқдай туюлади, лекин зийрак ўқувчининг христиан динида бўлган (балки умуман динсиздир, асосийси мусулмон эмас) инсонлар «эй Аллоҳ» деб гапирмаслигига дарров фаросати етади. Лекин нимагадир бу нарсага катта масъулиятни зиммасига олиб мазкур асарни таржима қилган инсоннинг ва ўша таржимани чоп этган нашриётдагиларнинг фаросати етмаганлиги биздаги таржимонлик соҳасидаги асл ҳолатини яққол кўрсатиб беради...\nЎзбекистон давлат жаҳон тиллари университетида таржимонлик факультети бор. Бир пайтлар мен ҳам ўша факультетга ўтишни хоҳлаганман, лекин кейинчалик ўтмаганимга хурсанд бўлганман.\nМазкур факультетда ўқиган инсонлар ва ишлайдиган раҳбар ва ходимлар хафа бўлмасин. Балки ҳозир шароит яхшилангандир, лекин биз ўқиган пайтда бу факультетда фақат ўзлари ўқишни хоҳлаган кам сонли талабаларгина сидқидилдан таълим олар эди. Қолган талабалар инглиз, француз, испан филологияси факультетларидан келган бўлиб, дарсларни кўпинча коридорларда ёки «Камолот» ташкилотининг тадбирларида ўтказишарди. Шу боис ҳам таҳсилдан кейин таржимонлик ёки бошқа тил билан боғлиқ соҳаларда асосан филология факултетларининг талабалари ишлар эди.\nМен таржимонлик факультети эзгу ниятлар билан ташкил қилинганига юз фоиз аминман, лекин Абдулла Қаҳҳорнинг таъбири билан айтганда, эзгу ниятлар билан очилган факультет «ўтин ёриш»га ишлатилгани сабабли ундан «атомли реактор» берадиган натижани кутиб бўлмайди...\nАраб халифалиги қудратга келган пайтларда араблар илм-фан, маданият ва бошқа соҳаларда илғор бўлмаган, уларга ота-боболаридан билимлар мерос бўлиб қолмаган. Бироқ дунёнинг энг қадимий цивилизациялари жойлашган Хоразм, Сўғдиёна, Бақтрия, Эрон, Рим, Греция ва ҳоказо ҳудудлар уларнинг қўл остида бирлашиб, мазкур цивилизацияларнинг минг йиллик билимлари арабларнинг ихтиёрида бўлиб қолган. Фақат бу билим хазиналари араб тилида эмас, балки «қулф солинган сандиқ»лардай ўзга тилларда (юнон, лотин, форс ва ҳ.) бўлган. У сандиқларни очиш учун зарур бўлган калитлар эса таржимонлар бўлишган. Буни тўғри англаб етган араблар ўз ҳукмронлигининг дастлабки онлариданоқ таржимонлик соҳасига катта эътибор қаратганлар. Дунёдаги энг қадимий академиялардан бири бўлган «Байтул-ҳикма»нинг бош мақсадларидан бири грек, рим, форс ва бошқа тиллардаги асарларни араб тилига таржима қилиш бўлган ва бу иш билан бизнинг ота-боболаримиз Форобий, Хоразмий, Фарғоний ва бошқалар ҳам шуғулланганлар.\nТаржимонлик, тўғрироғи, ҳақиқий таржимонлик таржима қилинаётган асарни ўшандай маҳорат билан қайта ёзишдир. Бир китобни таржима қилаётганда таржимон асар муаллифининг ҳиссиётларини, нималарни ўйлаганини қайтадан ҳис қилади, англаб етади ва уни таржима қилинаётган тилдаги инсонларга янги асардай қилиб етказиб беради. Бир китобни таржима қилган таржимоннинг савияси муаллифнинг савиясига кўтарилса, мантиқан 100 та китобни таржима қилган таржимон «билимлар хазинаси»га айланади. Шу сабабдан ҳам бизнинг ота-боболаримиз маълум соҳаларда кўпроқ, бошқаларида озроқ асарлар ёзган бўлса ҳам амалда энциклопедик олим бўлганлар ва қайси соҳага оид асар ёзмасин, ўша соҳани камида бир неча қадам илгари силжитиб кетганлар.\nУларнинг зукколиклари шунда бўлганки, таржима жараёнида холис ва масъулиятли бўла олганлар. Масалан, Хоразмий юнонларнинг маъбуди Зевсни ёки Беруний ҳиндларнинг маъбуди Шивани юқоридагидай таржима қилмаганлар. Аксинча, уларнинг асарларини ўқисангиз худди асарларнинг аслини ўқигандай бўласиз. Шу боис ҳиндлар ўз тарихини, маданиятини бобокалонимиз Берунийнинг «Ҳиндистон» асари орқали ўқиб ўрганиб, ўз жамиятлари ҳақидаги маълумотларни мазкур асар орқали англаб етадилар...\n1669 йилда Францияда Ёшлар тил институти очилади. Мазкур институтнинг мақсади ўша даврдаги «Билимлар хазинаси»ни ўз ичига «қулфлаб» олган тиллар — араб, форс ва турк тилларини француз ёшларига ўргатиш, мазкур тилларда таржимонлар етиштириш ва шу йўл билан ушбу хазиналарга «калит солиш» бўлган. Натижада дрогманлар деб айтилган мазкур ёшларни дипломатликдан тортиб савдо-сотиқ билан боғлиқ барча муҳим мансабларга тайинланганлар. Ҳозирги кунга келиб Шарқ тиллари ва цивилизациялари номини олган мазкур институт ҳали ҳам Франциянинг нуфузли институтларидан бири ҳисобланади. Институтда Шарқ давлатларининг деярли барча тиллари, ҳатто йўқолиб бораётган тиллар ва айрим шеваларгача ўргатилади. Франциянинг бир нечта университетининг ташаббуси билан очилган «Тиллар ва цивилизациялар кутубхонаси»да дунёнинг 350 дан ортиқ тилидаги китоб ва қўлёзмалар мавжуд бўлиб, кутубхонанинг ўқувчилари мазкур тиллардаги китобларни ўқиш учун ўша давлатга боришлари шарт эмас. Барча шароитлар Франциянинг ўзида яратилган.\nМазкур қарор ва амалларнинг натижаси ўзингизга маълум. Ўн еттинчи асрдан бошлаб араб, форс ва турк тилларидаги бизнинг ота-боболаримиз ёзиб кетган асарларнинг деярли барчаси ғарб тилларига таржима қилинган ва бу ғарб давлатларининг тараққиётда илгарилаб кетишига асос бўлиб хизмат қилган. Биз эса ғарб тилларини билмаганимиз ва ота-боболаримиздан қолган асарларни ҳам ўқий олмаганимиз учун тараққиётда орқада қолиб кетганмиз...\nБаъзан «Руслар (ёки америкаликлар, хитойликлар, европаликлар) Марказий Осиё халқларини бирлашишга қўймайди» дейишади. Лекин руслар буни қандай уддалаши ҳақида ўйлаб кўрилмайди. Руслар ҳар сафар бу ишни уддалай олишининг сабаби шуки, улар бизни, тарихимизни, маданиятимизни, менталитетимизни, этнографиямизни, характеримизни, темперамент ва психологиямизни ўзимиздан кўра яхшироқ билади. Русларнинг Пётр I давридан бери Марказий Осиё ҳақида ёзилган асарларини ўқисангиз бунга ўзингиз ҳам амин бўласиз. Руслар биздаги китобларнинг барчасини ўз тилига таржима қилиб олган, бизлар эса рус тилида ёзилган ўзимизга оид китобларни ҳам ўз тилимизга таржима қилиб олмаганмиз. Оддий мисол, Сергей Толстовнинг «Древний Хорезм» китобининг, унинг Хоразм қалъаларидаги экспедициясининг ҳисоботларининг ўзбекча таржимасини ҳамма сўрайди, лекин ҳали бирон киши уни топганини эшитганим йўқ.\nБу нарса русларга эмас, аксинча, бизларнинг ўзимизга минус. Руслар ўз манфаатларидан келиб чиқиб килиниши керак бўлган барча ишларни қилаяпти. Биз эса нима учун тўйларда исрофгарчилик қилишимиз, нима учун таниш-билишчиликка ружу қўйганимиз, нима учун баъзан ўзгаларнинг фикрларига тоқатсиз эканлигимиз ҳақида ўзимизга ўзимиз саволлар берамиз. Лекин мазкур саволларнинг жавобларини ўрганиш учун зарур бўлган ижтимоий фанлар — социология, этнография, антропология каби фанларни ривожлантириш ҳақида ўйламаймиз.\nҒарб тилларида (инглиз, француз, немис, итальян, испан) бизнинг давлатимиз, жамиятимиз, ижтимоий муаммоларимиз таҳлил қилинган илмий китоблар кўп. Улардан айримлари жуда яхши ёзилган, айримлари бизни кўр-кўрона танқид қилган, яна бирлари биз билиб туриб тан олмайдиган ҳақиқатларни очиб берган. Нима бўлганда ҳам биз ўзбеклар биз ҳақимизда дунёда ёзилган асарлардан хабардор бўлиб боришимиз, ҳақиқат ёки бўҳтон бўлсин, кимлар нималар деётганини билишимиз учун ҳам ушбу асарлар ўзбек тилига таржима қилинса мақсадга мувофиқ бўлар эди. Ҳозир уларни чет тилларни биладиган ва чет элларга бориб илмий иш қилиш бахтига муяссар бўлган камсонли олимларимиз ўқий олади. Бироқ ижтимоий соҳаларга эътиборнинг етарли эмаслиги сабабли уларнинг ўқиганлари ҳам юртимизга фойда келтирмайди.\nЮқорида ёзилган гаплардан келиб чиқиб, таржимонлик соҳасидаги айрим муаммоларни кўрсатиб, уларнинг ечимларини таклиф қилиш мумкин.\nМасалан, таржимонликни шунчалик оқлар эканман, нега ўзим таржима қилмайман?\nЧунки мен таржимон эмасман. Таржима қила оламан, лекин соҳам таржимонлик эмас. Яъни мен машина ҳайдашни биламан, лекин ҳайдовчилик ва машина муҳандислиги борасида мутахассис эмасман. Мен ҳар бир ишни ўзининг устаси қилишининг тарафдориман. Ўзбекистондаги таржимонлик соҳасининг муаммоларидан бири дуч келган ҳаваскор бу иш билан шуғулланаверишидир. Юртимизда таржимонликнинг аҳволи абгор ва мутахассис таржимонлар кам бўлганлиги сабабли биронта тилни ўрганиб олган ҳуқуқшунос, ҳисобчи, ҳарбий ёки ўқитувчи одам таржима билан шуғулланаверади. Натижада қўшиқчиликдаги каби таржима соҳасининг куни ҳам «отарчи таржимонлар»га қолган.\nНима учун таржимонлар ўзлари билиб таржима қилавермайди?\nЧунки таржималарни чоп эттиришга ўзларининг қурби етмайди. Бозор иқтисодиёти шароитида нафақат таржимонларга, балки нашриётларга ҳам осон эмас. Китобни сота олишига кўзи етмаса, таржима билан шуғулланмайди ва умуман олганда улар ҳақлар. Зарарига ишламайди-ку. Шу сабабли улар фақат дунёда машҳур бўлган адабий асарларнинг таржималари билангина шуғулланадилар.\nЎзбекистонда таржимонлик соҳасини қайта жонлантириш учун нима қилиш керак?\nМенимча, таржимонлик соҳасини давлат ўз муҳофазасига олиши лозим. Давлатимиз таржимонлик борасида махсус сиёсат юритиб, айнан таржимонлик билан шуғулланадиган бирон ташкилот, масалан, Таржимонлар уюшмаси ташкил қилса, мақсадга мувофиқ бўлар эди. Мазкур ташкилот давлатимизнинг таржимонлик соҳасидаги сиёсатини мувофиқлаштириш, назорат қилиш билан бирга машҳур университетлар билан ҳамкорликда кучли таржимон кадрларни тайёрлаш, керакли илмий ва адабий асарларнинг таржима қилинишини давлат ажратган пуллар ҳисобидан молиялаштириш билан шуғулланиши шарт.\nШаклан ва моҳиятан таржимонлик борасидаги давлат сиёсати қандай бўлиши керак?\nТаржимонлик борасидаги сиёсат комплекс, яъни кенг қамровли бўлиши зарур. Давлат махсус ташкилот тузиб, махсус сиёсат юритиб, унга пул ажратгач, бу сиёсат ёзма ва оғзаки таржимани ҳам қамраб олиши даркор.\nДунёда бўладиган халқаро ёки миллий тадбир ва учрашувларда синхрон (тўғридан-тўғри) таржимонлар иш олиб боради. Бизда эса ҳатто президент бирон давлатга борганда ёки давлатимизга бирон делегация келганда синхрон таржима қиладиган таржимонлар йўқ. Ҳатто президент бошқа давлат раҳбарлари билан учрашган пайтда дуч келган битта тил биладиган одамни жалб қилиб, унинг имкон қадар қилган таржимасига қаноат қилишга мажбурлигимиз биз учун дипломатик даражада уятдир (президентнинг Америкага ва Туркияга сафарлари чоғидаги таржималарни эшитиб кўринг).\nМазкур сиёсат доирасида қайси долзарб вазифаларни алоҳида ажратиб кўрсатиш мумкин?\nҚўлёзмаларни ўқиш ва таржима қилиш билан махсус шуғулланиш керак. Фанлар академиясидаги бир учрашувда «фондларимизда 15 миллионга яқин қўлёзма бор ва улардан 85 фоизи ҳали ўрганилмаган» деганларини эшитган эдим. Биз тарихимизни, маданиятимизни, урф-одатларимизни руслар, араблар, ғарблик олимларнинг асарлари орқали ўрганиб юрган пайтимизда балки ўзимизнинг архивларимиздаги қўлёзмаларда аниқроқ ва батафсилроқ маълумотлар мавжуд бўлиши мумкин.\nАгар қўлёзмаларни ўқийдиган ва таржима қиладиган мутахассисларни етиштирадиган бўлсак, улар нафақат ўз қўлёзмаларимизни, балки бошқа давлатлардаги қўлёзмаларни ҳам ўқиб, миллий савиямизнинг ошишига хизмат қилган бўлар эди. Бу нарсага давлат пул ажратиши лозим.\nВа ниҳоят бизда таржимонлар асосан адабий асарларни таржима қиладилар. Ваҳоланки, ҳар бир соҳанинг ўзига хос атамалари, баъзан «тили» мавжуд бўлиб, уларни дуч келган одам таржима қила олмайди. Шу боис янги кадрларни соҳаларга (ҳарбий, тиббий, юридик, иқтисодий, адабий ва ҳоказо) истисослаштириб тайёрлаш керак.\nЖамият 01/04, 08:00


ЎзА - Эртага – 7 ноябрь куни мамлакатимизда кутилаётган об-ҳаво маълумоти\n06.11.2017 12:53 Чоп этиш версияси\nЭртага – 7 ноябрь куни мамлакатимизда кутилаётган об-ҳаво маълумоти\nРеспублика Гидрометеорология марказининг хабар беришича, 7 ноябрь куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Ҳаво ҳарорати кечаси 7-9 даража, кундузи 16-18 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Ҳаво ҳарорати кечаси 3-8, кундузи 12-17 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Ҳаво ҳарорати кечаси 5-10, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Ҳаво ҳарорати кечаси 5-10 даража, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Ҳаво ҳарорати кечаси 8-13 даража илиқ, кундузи 18-23 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Ҳаво ҳарорати кечаси 5-10 даража, кундузи 15-20 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Ҳаво ҳарорати кечаси 2-7 даража, кундузи 8-13 даража илиқ бўлади.


Олий лиганинг 10-тур учрашувларидан бири "Андижон"-"Шўртан"дан сўнг, оҳирги турларда "Шўртан" жамоасининг ўйинларида фаол ҳаракат қилиб жамоа ўйинларини кучайтиришга эришаётган, ушбу учрашувда ҳам гол муаллифига айланган ҳужумкор яримҳимоячимиз - Маъруфхон Муродовнинг ўйин ҳақидаги фикрлари билан қизиқдик.\n- Дастлабки турларда асосий таркибга тушиш учун анча қийналдим ва ҳаракат қилдим. Айниқса жамоа бошқарувига Ихтиёр ака Каримов келганидан сўнг, менга кенгроқ имкониятлар яратиб берди. "Нефтчи" билан учрашувда ҳам ҳал қилувчи голни уриб жамоам дуррангга эришишига ёрдам бера олдим. "Сўғдиёна"га қарши ўйинда ҳам, жамоамга имкон даражада ёрдам беришга аниқроғи, фойдамни кўрсатишга ҳаракат қилдим. Ҳаммаси кўнглимдагидек чиқаётганидан ҳурсандман. Бундан кейин ҳам жамоамизнинг зафарли ўйинларига ўз ҳиссамни қўшишга астоидил ҳаракат қиламан.\n- Бевосита бугунги ўйинга тўхталадиган бўлсам, ўйин осон кечмади. Лекин аҳиллик билан ҳаракат қилганимиз, жамоавий ўйин кўрсатганимиз натижасида ғалаба қозондик деб ўйлайман. Бу ғалаба билан барчага "Шўртан" ҳали анча кучга эга эканини кўрсатдик деб ҳисоблайман. Бундан кейин ҳам жамоамиз муҳлисларини шундай иродали ва чиройли ғалабалар билан ҳали кўп бор бахтиёр қилишга ҳаракат қиламиз деб умид қиламан.


Ёшлик ва тажриба ўзаро куч синашади, ушбу клубга орқага йўл йўқ ёхуд Суперлиганинг 3-тури олдидан мутахассис қандай фикрда?\n16 март куни Суперлиганинг 3-турига расман старт берилади. Мухлислар чоршанба, пайшанба, жува ва якшанба кунлари шиддатли беллашувларга гувоҳ бўлишади.\n“Металлург” – “Сурхон” учрашуви билан бошланадиган тур 20 март куни АГМК – “Насаф” қарама-қаршилиги остида якунига етади. Унгача эса бир-биридан қизиқарли ўйинларга гувоҳ бўламиз.\n3-тур олдидан “Турон” жамоасига бош мураббийлик қилаётган Анвар Бердиев 7 та жуфтлик борасида фикр билдирди.\n16 март (чоршанба)\n- Бундай олиб қарасак, “Металлург” бу йилги мавсумни жуда ажойиб тарзда бошлай олди, десак бўлади. Бу турда “Металлург” ўз майдонида мухлислари кўз ўнгида ўйнайди. Менимча, Бекобод жамоасининг мазкур учрашувда ғалаба қозониш эҳтимоли кўпроқ. Ўйлашимча, “Металлург”нинг муваффақиятга эришиш имконияти 60х40 фоиз.\n“Олимпик” – “Пахтакор”\n- “Олимпик” – “Пахтакор”! Тўғриси, ушбу жуфтликдан ҳам ажойиб ўйинни кутяпман. Негаки, ёшлик билан тажриба ўзаро куч синашади. Лекин футбол нуқтаи назаридан қарайдиган бўлсак, “Пахтакор”да ташаббус бор. “Олимпик”нинг иқтидорли ёшлари яхши ҳаракат қилишяпти-ю, аммо тахминимча, бу ўйинда “Пахтакор”нинг ғалаба қозониш имконияти кўпроқ. 40х60 фоиз деган бўлардим.\n17 март (пайшанба)\n- Самарқанддаги учрашув ҳам жуда юқори даражада ўтади. “Динамо” ўз мухлислари олдида ғалаба қозонмаса ҳам бўлмайди. “Қизилқум”га келсак, улар мавсумни кўтаринки руҳда бошлашиб, иккита учрашувда иккита ғалабага эришишди. Тўплар нисбати бўйича турнир жадвалини бошқариб турибди. Менинг назаримда, бу ўйинда имкониятлар тенг – 50х50. “Динамо”га орқага йўл йўқ. Уларни жонкуяр ишқибозлари бор. Самарқандлик мухлислар жамоасини қўллаб-қувватлаб туришади. Футболчиларни олдинга боришга, ҳужумлар уюштиришга талаб қилишади.\n- Водий дербисида ҳам жуда қайноқ ўйин бўлади. Биламиз, бу йил “Навбаҳор” клуби анча кучайди. Мезбонларнинг энг асосий устунлиги ва плюс жиҳати – бу уларнинг мухлислари. “Навбаҳор” ўз уйидаги иккинчи учрашувда ишқибозлари қаршисида ажойиб ҳаракат қилишса керак. Лекин “Қўқон-1912” ҳам анойи жамоа эмас. Бахтиёр Ашурматов футболчиларини қандай тайёрлашни билади. Фикримча, бу баҳсда ҳам имкониятлар тенг. Нимага? Чунки, “Навбаҳор”га келган ҳар бир футболчини кўникиб, ўйнаб кетиши ҳам қийин. Ўйиннинг боришига қараб натижа бўлиши мумкин. Жуфтликда қайсидир клубнинг имкониятини юқори баҳолай олмайман. Аммо шуни аниқ биламанки, наманганлик мухлислар ўз жамоасига 12-ўйинчи сифатида катта ёрдам беришади.\n18 март (жума)\n- Биламиз, бу йил “Бунёдкор”ни кўплаб асосий футболчилари тарк этди. Шуҳрат ака Мақсудов ёш футболчилар билан ҳам ишлашни билади. “Локомотив”да ажойиб жамоа бор. Ўтган турда улар қийин бўлган учрашувда АГМКни мағлубиятга учратишди. Ҳозирги пайтда “Локомотив”да кўтаринки кайфият. “Бунёдкор” клуби эса иккита турдан бери ғалаба қозона олмаяпти. Аниқки, улар ҳам ўз майдонида мухлисларини хурсанд қилишни хоҳлашяпти. Ўйлашимча, дуранг бўлса керак.\n- Жуда шиддатли учрашув бўлади. Мен ҳам фарғоналик мухлислар қатори ушбу ўйинни кутяпман. Иккаласи ҳам ажойиб жамоа. Мўминжонов Бақоевга қарши. Стадионда жуда яхши муҳит бўлади, шунга ишончим комил. Ушбу беллашувда мен фарғоналик мухлислар билан биргаман. Ўйинни стадиондан туриб томоша қилмоқчи эдим. Лекин биз жамоамиз билан сафарга кетган бўлар эканмиз. Телевизор орқали “Нефтчи” – “Сўғдиёна” учрашувини томоша қиламиз. Фарғоналик мухлислар ўзини “Нефтчи”нинг 12-ўйинчиси деб ҳисоблашади. Аммо рақиб ҳам кучли. Ўйиндан аввал иккала клубнинг имконияти бир хил.\n- Ўзбекистонда ҳозирги кундаги энг яхши мураббийлар – Рўзиқул ака Бердиев билан Миржалол ака Қосимов бир-бирига қарши. Жиддий курашларга бой ўйин бўлади. Дастлабки иккита турда иккала жамоа ғалаба қозона олмаган. Лекин ишончим комил, бу вақтинчалик ҳолат. “Насаф” ҳам, АГМК ҳам медаллар учун курашади. Тўғриси, клубларнинг имконияти 50х50.


20:42 20 Январ 2021\nSputnik / Эмиль Садыров, пресс-служба президента КР\n12:32 11.10.2019 (Янгиланган 12:35 11.10.2019) Ҳавола олиш\nҚирғизистон собиқ президенти Алмазбек Атамбаев қўлга олиниши (50)\nТОШКЕНТ, 11 окт - Sputnik. Қирғизистоннинг собиқ президенти Алмазбек Атамбаев “жиноий авторитет” Азиз Батукаевнинг ноқонуний озод этилиши иши бўйича суд мажлисига келишдан бош тортди. Бу ҳақда РИА Новости хабар қилмоқда.\nБугун Бишкекнинг Первомайск туман судида қонундаги ўғри Азиз Батукаевнинг ноқонуний озод этилиши иши бўйича суд мажлиси бошлади. Ушбу жиноят ишида Атамбаев асосий фигурантлардан бири ҳисобланади.\n“Қўриқчилар бошлиғи Алмазбек Шаршенович судга боришдан бош тортганини айтди. Ўзимдан шуни қўшимча қиламанки, у (Атамбаев – таҳр.) илгари ҳам ушбу барча қонунга хилоф ҳаракатларда иштирок этмоқчи эмаслигини айтганди”, - деган собиқ президентнинг адвокати Сергей Слесарев.\nREUTERS / VLADIMIR PIROGOV\nАдвокатнинг сўздарига кўра, кейинги суд мажлиси 14 октябрь кунига тайинланган. Ҳозирча кейинги суд мажлисларида собиқ президентнинг иштирок этиши ёки этмаслиги номаълум.\nАзиз Батукаев 2006 йилнинг август ойида Аламудин туман суди ҳукми билан 16 йилу 8 ойга озодликдан маҳрум қилинган. Шунингдек, унинг молу мулки мусодара қилинган. Батукаев 2006 йилда Бишкек шаҳри яқинида колонияда оммавий тартибсизлик уюштирганликда ва ҳужум пайтида Қирғизистон парламенти депутати Тиничбек Акматбаев, жазони ижро этиш бошқармаси раҳбари Икматулла Полотов ва парламентнинг икки нафар ходимини ўлдиришда айбланган.\nАзиз Батукаев 2013 йил 9 апрелда “оғир касаллик” туфайли шартли равишда озод қилинган. У бундан фойдаланиб, Қирғизистон ҳудудини тарк этган.\nҚирғизистон ИИВ маълумотига кўра, Батукаев ҳозирда Чеченистонда ноқонуний қурол сақлагани учун жазо муддатини ўтамоқда.\n“Жиноий авторитет”га нисбатан жиноий ишни қайта қўзғатилганини 17 апрель куни Қирғизистон бош прокурори Откурбек Жамшитов маълум қилди.\nАлмазбек Атамбаевга мазкур жиноят иши юзасидан сўроққа келиш тўғрисида уч марта чақирув қоғози юборилган эди. Қирғизистон ИИВ таъкидига кўра, айнан Атамбаев Азиз Батукаевни озод қилиш тўғрисида фармон берган. Собиқ президентнинг сўроқ келишдан бош тортиши, уни куч билан қўлга олиш махсус амалиёти билан якунланди.


18:47, 24.01.2022 // 14250\nПочеттинодан Энрикегача. «Манчестер Юнайтед» раҳбарияти жамоа бош мураббийлигига номзодларни кўриб чиқмоқда\n«Манчестер Юнайтед» янги мураббий қидиришда давом этмоқда.\n2021/2022 йилги мавсум якунлангач Ральф Рангник мураббийлик вазифасидан кетади ва манкунианликлар клубида маслаҳатчи сифатида фаолиятини давом эттиради. Шунинг учун «Манчестер Юнайтед» раҳбариятида ҳозирданоқ унинг ўрнига бошқа номзодларни қидиришни бошлаган. Немис мутахассиси 2022/2023 йилги мавсумда ҳам мураббий лавозимида қолиши мумкинлигини айтиб ўтди, аммо клуб буни хоҳламаяпти ва янги мураббий олиб келиш истагида.\nThe Athletic’нинг хабар беришича, жараён яқин ҳафталарда бошланиши кутилмоқда. «Манчестер Юнайтед» Маурисио Почеттино («ПСЖ»), Эрик тен Ҳаг («Аякс»), Луис Энрике (Испания терма жамоаси) ва Хулен Лопетеги («Севилья») номзодларини кўриб чиқади.\nМанкунианликлар Европа клубларида улкан тажрибага эга бўлган мутахассис изламоқда ва юқоридаги номзодлар бу талабга жавоб беради: «ПСЖ»га қадар Почеттино «Тоттенҳэм»да ишлаган ва жамоани Чемпионлар Лигаси финалига қадар олиб чиққан. Лопетеги «Севилья»га келишидан олдин «Реал» ва Испания терма жамоасини бошқарган, Энрике «Барселона»да ишлаган, тен Ҳаг эса «Аякс»да муваффақиятли фаолият олиб бормоқда.\nРальф Рангник 2021 йил ноябрь ойида жамоага бош мураббий этиб тайинланганди. Унга қадар жамоани Оле-Гуннар Сульшер уч йил давомида бошқарган.\nМанчестерликлар Ральф Рангник қўл остида Англия Премьер Лигасида 38 очко билан тўртинчи ўринда бормоқда.\n12:40, 30.06.2022 // 102326\n13:32 Кеча // 70840\n18:43, 30.06.2022 // 53462\n21:15 Кеча // 49647\n21:29 Кеча // 42994


10:20 / 06.10.2017\nҚишлоқ хўжалигида Ҳар қандай янгилик илм-фан ютуқлари асосида жорий этилса самаралироқ бўлади. Шунга кўра, Ўзбекистонда қишлоқ хўжалигини механизациялаштиришда олимлар иштирокини кенгайтириш масаласи ҳам Олий Мажлис Сенатининг 4 октябрда бўлиб ўтган 12-ялпи мажлиси эътиборидан четда қолмади. Ўзбекистон Республикаси Фанлар Академияси вице-президенти Иброҳим Абдураҳмонов шу мавзуда маъруза қилди.\n“Илгарилари қишлоқ хўжалигида кам маблағ сарфлаб аҳолининг бандлигини таъминлаб бериш асосий вазифа сифатида қараларди. Аммо бу бугунги кун талабларига мос келмайди, эндиликда, асосий мақсад қишлоқ хўжалиги самарадорлигини ошириб, кам меҳнатли тизимга ўтказишдир. Бунда замонавий технологиялар, инновация, фан, АКТ тизимларини қўллаш, яъни бошқа фанлардаги ютуқларни қишлоқ хўжалигига жорий этиш мақсадга мувофиқ ҳисобланади.\nҲаммамиз яхши биламиз, глобал иқлим ўзгариб кетмоқда, янги, илгари ухлаб ётган касалликлар, зараркундалар пайдо бўлмоқда. Ҳашаротлар тезроқ экинларга ҳужум қилиши оқибатида ҳосилни йўқотиб қўйиш каби катта муаммоларга дуч келинмоқда”, деди Абдураҳмонов ва сенаторлар эътиборини иқлим ўзгаришларидан келиб чиқаётган муаммоларига қаратди.\nУнинг таъкидлашича, бу муаммони ҳал этишда ҳам АКТ қишлоқ хўжалигига кенг жорий қилиш яхши самара бериши мумкин. Хусусан, жаҳон тажрибасидан келиб чиқилса, Данияда деҳқонларнинг компьютер технологияларидан фойдаланиши 80 фоиизни, Финландияда 70 фоизни ташкил этади. Буюк Британияда 75 фоиз, Нидерландияда 50 фоиздан юқори.\nОлимнинг сўзларига кўра, бугунги кунда хорижий мамлакатлар қишлоқ хўжалигида генетика соҳасидаги янгиликлар кенг қўлланилмоқда. Генлари ўзгартирилган экинлар етиштирилмоқда. Ҳашарот емайдиган ғўза ёки шоли экилиши натижасида меҳнати камаяди, пестицидлар сепилмайди, кам харажат бўлади. Гербицидларга чидамли экинлар эса, ёввойи ўтга қарши кимёвий дориларни фаол қўллаш имконини беради. Чопилмасдан бегона ўтдан қутилади.\n“Бундан ташқари, Бразилияда етиштирилаётган технология бўйича пахта ер намлигига боғлиқ равишда суғориш вақти келганида ранги ўзгаради. Қишлоқ хўжалигини ривожлантиришнинг яна бир йўналиши вертикал ҳосил етиштириш. Бунда ҳосилдорлик ва унинг ортидан самарадорлик юқори бўлади. Самарадорлик юқори бўлган жойда меҳнатни камайтиришга эришилади”, - деди ЎзФА вице-президенти.\nИброҳим Абдураҳмонов, шунингдек ўз маърузасида уруғчилик муаммоларига ҳам тўхталиб ўтди.\nУнинг айтишича, “қишлоқ хўжалигига масъул идоралар билан биргаликда қишлоқ хўжалигини персоналлаштириш, яъни қаерда қандай экин экилади, қандай ишлов берилади, қанча суғорилади, деган масалаларни ҳал этиб олиш керак. Бунинг учун энг аввало, уруғчиликни ҳал этиш керак. Бу стратегик вазифа. Уруғ бўлмас экан, қишлоқ хўжалигида самарадорликни ошириб бўлмайди, ҳосилдорликни кўпайтириб бўлмайди. Шунинг учун бунга катта эътибор бериш керак. Генларни тўлиқ ўрганиб чиқиб, селекцияни ҳам тубдан ўзгартириш керак. Янги навлар олиб кирилмаса, иқлим ўзгариши шароитида яқин 10-20 йилда бу борада жиддий натижаларга эришиш мушкул бўлади”.


Фарғона вилояти - Sizdan Telegram\nФАРҒОНА вил. – “Битта газ баллонни 45 кунга етказамиз, янгиси эса 65-70 кунларда келяпти”\nҚУВА. “Фарғона вилояти Қува тумани Акбаробод қишлоғидан ёзмоқдамиз. Табиий газдан узилганимизга 12 йил бўлди. Шундан бери суюлтирилган пропан газдан фойдаланиб келамиз. Газ келиши кечикяпти. Битта баллонни 45 кунга етказамиз, суюлтирилган газ 65-70 кунларда келади. Ёз кунларида ўтин билан эплаб олармиз, лекин қиш кунларида нима қиламиз?\nCуюлтирилган газ олиш учун пластик чиқибди, уни бериш ҳам ҳаялламоқда. Энди нақд пулга газ берилмас экан, фақат пластиги борларга берилар экан. Туман раҳбарларидан суюлтирилган газни ўз вақтида етказиб беришлари ва пластик масаласини ҳал этишларини сўраймиз”.\n(Бу хабар STга 18 сентября куни келган)\nФАРҒОНА вил. – “Баъзида сув учун навбат талашиб икки маҳалла аҳли жанжаллашиб қолади”\nЎЗБЕКИСТОН тум. “Фарғона вилояти Ўзбекистон тумани Кичик Тағоб қишлоғи Ибрат кўчасида ичимлик сувига навбат. Баҳорда янги артезиан қудуқлари ковланган эди. Лекин ўтган вақт мобайнида қишлоқ аҳли орзиқиб кутган ичимлик сув чиқиши амримаҳол бўлиб қолди. 6-мактаб яқинидан чиқадиган сув истеъмолга тўлиқ яроқли бўлмаса-да ичяпмиз. Баъзида навбат талашиб икки маҳалла аҳли жанжаллашиб ҳам қолади. Мироб 4 соат сув беради, холос. Тайёр артезиандан сув чиқариш у қадар қийин бўлмаса керак. Халқпарварлар раҳбарларимиздан амалий кўмак сўраймиз”.\n(Бу хабар STга 21 сентября куни келган)\nФАРҒОНА вил. – “Кредит ажратиш пайсалга солиняпти, белгиланган стипендия ҳам тўлангани йўқ”\n“Мен – Фароғат Йўлчиева, Фарғона вилоятидан мурожаат йўллаяпман. 2015 йилдан буён турмуш ўртоғимнинг иши юзасидан Фарғона шаҳрида ижарада яшар эдим. Фарзандларим ҳам боғча ва мактабга боришар эди. 2020 йилда турмуш ўртоғим ишидан айрилгач, оилавий шароитимиз оғирлашиб, фарзандларим билан ота-онамнинг яшаш хонадонига – Фурқат туманига кўчиб кетдик. Маҳаллага моддий ёрдам беришларини сўраб мурожаат қилдим. Туман ҳокимияти вакили менга “Ҳар бир оила – тадбиркор” дастури доирасида имтиёзли кредитлар ажратилиши мумкинлигини тушунтирди. Шундан кейин имтиёзли кредит олиш ва оилавий тадбиркорлигимни йўлга қўйиш учун “Тадбиркор аёл” ассоциацияси Фарғона вилояти ҳудудий бўлими томонидан ташкил этилган қисқа бизнес ўқув курсини тамомладим ва 39-рақамли сертификат олдим. Кейин “Халқ банки” Фурқат тумани бўлимига кредит масаласида мурожаат қилдим, лекин банк турли баҳоналар билан кредит ажратмади. Мурожаатларимни ижобий ҳал қилиш ўрнига “Халқ банки” Фурқат филиали ходимлари 13 август куни онамнинг яшаш хонадонига келиб “Қизингизга кредит ажратилмайди, уни Фарғона шаҳрига кўчиб кетган деб тушунтириш хати ёзиб берасиз” деб тазйиқ ўтказибди. Бу билан банк ходимлари қонунчиликни қўпол равишда бузмоқда.\nБундан ташқари, қисқа бизнес ўқув курсини тамомлаб, сертификат олган ҳар бир битирувчига берилиши лозим бўлган бир маротабалик стипендия (450 минг сўм) ҳам тўлаб берилгани йўқ. Масъуллардан ушбу масалани ижобий ҳал этишда амалий ёрдам сўрайман”.\n(Бу хабар STга 21 август куни келган)\nФАРҒОНА вил. – “Талабалар ярим тунгача давом этаётган тадбирларда байроқ кўтаришга мажбурланмоқда”\n"Тошкент ахборот технологиялари университети Фарғона вилоят филиали талабалари Президент сайлови олдидан ЎзЛиДеП Фарғона вилояти Кенгаши томонидан ўтказилаётган тарғибот тадбирларида байроқ кўтаришга мажбурланяпти. Тадбирларда оч-наҳор қолиб, уйга ярим тунда қайтяпмиз. Бундай тадбирлар Фурқат, Бешариқ, Данғара, Учкўприк туманларида бўлди. Яна қанча жойда оч қолиб, байроқ кўтариб юрамиз? Биз партия ходимлари эмасмиз-ку!".\n(Бу хабар STга 23 август куни келган)


34936 Ўқиш режими + -\nИнсоннинг маълум моддий, жисмоний эҳтиёжлари борлигини ҳеч ким рад қилмайди. Биз озиқ-овқат, кийим-кечак, яшаш жойи ва баъзан кўнгилхушликка муҳтожмиз. Кўпчиликнинг оиласи – ота-онаси, турмуш ўртоғи, болалари ҳам бор, у уларнинг ҳам эҳтиёжлари тўғрисида ғамхўрлик қилиши керак.\nШу мақсад билан ишга борамиз, пул топиб, мана шу эҳтиёжларимизни қондиришга сарфлаймиз. Шундай экан, инсоннинг ўзи ва яқинларининг моддий фаровонлиги ҳақида қайғуриш, ўзи ва яқинларига керакли маҳсулотлар, кийим-кечак ҳамда ҳаёт учун зарурий нарсаларни сотиб олиш, коммунал хизматлар учун тўлов каби харажатларни қийинчиликсиз амалга ошириш имконияти учун интилиши табиий ҳолат.\nЎз ҳаётини қулайлаштириш, масалан, уйни онангиз ва аёлингизнинг уй ишларини енгиллаштирадиган маиший техника билан жиҳозлаш, ишга ёки бошқа шаҳарларга тезроқ етиб олишни таъминлайдиган улов сотиб олиш гуноҳ эмас. Менимча, бу ерда бунинг учун сарфланадиган пуллар тўғри ва ҳалол йўл билан топилиши кераклигини эслатишга ҳожат йўқ, бу мусулмонлар учун кундек равшан.\nБироқ бир хавфли нуқта бор. Бизнинг дунёвий орзу-ҳавасларимиз тўхтовсиз ўсиб, кўпайиш хусусиятига эга. Мол тўплашга интилиш инсоннинг бутун қалбини эгаллаб олиб, уни бошқара бошлаши ҳам мумкин.\nИнсон ўзига битта костюм ёки кўйлак сотиб олиши мутлақо табиий. Агар қишга ва ёзга ёки кийим кир бўлганда алмаштириб кийиш учун бир неча комплект кийими бўлишини истаса ҳам, ҳечқиси йўқ. Инсоннинг байрамлар учун киядиган чиройли хос кийими бўлиши ҳам нормал ҳолат.\nБироқ агар кийим жавонда ҳар қандай ҳолат учун мос, илиқ ва совуқ мавсум учун, ишга ва меҳмонга бориш учун, оёқ кийимга ва сумкага мосланган ўнлаб барча турдаги кийимлар – костюмлар ва кўйлаклар, юбкалар ва шимлар, шарфлар, галстуклар, пиджаклар бор бўлса-ю, киши шунда ҳам кийишга ҳеч нарсам йўқ, деб ҳисоблаб, бўш вақтини дўконларда ўтказса, демак, унинг муаммоси бор.\nИнсон эскиси ёмон ишлаётгани учун янги смартфон ёки планшет сотиб олса, бу тўғри иш. Бироқ аввалгиси зўр ишлаб турган бўлса ҳам, ҳар йили фақатгина янги ва замонавийроқ модели чиққани учунгина янги смартфон сотиб олаверса, бу ҳам очиқ-ойдин истеъмолчилик ва мол тўплашга берилишдир.\nМана шу дунёга муккасидан кетиш ҳолати туфайли инсонлар ҳар йили чиройли ва тезкор машиналарини янада замонавий ҳамда ҳашаматлисига алмаштирадилар, албатта, шаҳарнинг энг нуфузли қисмида яшашга интиладилар, фарзандларини энг қиммат ва обрўли мактабларга берадилар, ҳар йили энг урф бўлган оромгоҳларда дам оладилар.\nАйни пайтда инсон қадрдон дўстларини унутиб қўйганини, ота-онасини ойлаб йўқламаганини, фарзандлари учун қиммат ўйинчоқлардан кўра ота-она меҳри муҳимроқ эканини, турмуш ўртоғи билан узоқ йиллардан бери бирга яшаётган бўлса-да, узоқлашиб кетганини сезмай қолади.\nБойликка интилиш унинг қалбини муҳаббат, эзгулик, раҳм-шафқат, марҳамат ва инсонларга ҳамдардлик туйғуларидан мосуво қилиб, қуритиб қўяди. Агар ундан хайрия учун пул сўрашса, энг оз миқдордаги пулни бахил деб ном чиқармаслик учунгина беради. Ёки катта миқдордаги пулни фақатгина атрофдагилар кўриб, улар олдида обрўси ошишини билсагина, беради.\nҲаёт ўтиб бўлганда ишлашга қуввати қолмаган пайтдагина тўхтаб, ҳаётини пуч нарсаларга сарфлаб юборганини, ҳақиқий қадриятлар ҳақида ўйлаб ҳам кўрмаганини ҳайрат билан англайди. Фарзандлари улғайиб, уни тарк этган. Асл илиқ муносабатларни ўрната олмагани учун уларнинг мулоқотлари нари борса, фақатгина бир ойда бир расмийга ўхшаш қўнғироқ билан кифояланади.\nҲақиқий дўстларини ҳам йўқотиб бўлган, қариндошларига ўз ўрнида меҳр, ёрдам кўрсатмаган – энди эса у мутлақо ёлғиз қолади. Бахтга қарши, энди бирор нимани ўзгартиришга кеч.\nБир ҳадиси қудсийда Аллоҳ таоло шундай марҳамат қилади:\n“Бойликни намоз ўқиш ва закот бериш учун туширдим. Одам боласининг бир водий (тўла) бойлиги бўлса, иккинчисини ҳам истайди. Шояд, икки водий (тўла моли) бўлса, учинчисини ҳам истайди. Одам боласининг қорнини тупроқдан бошқа ҳеч нарса тўлдиролмайди. Аллоҳ тавба қилганни кечиради” (Аҳмад ва Табароний ривояти).\nЮқорида айтилганлардан киши ўзини ўзи тўқ ҳаёт билан таъминлаши гуноҳ, мусулмон киши камбағал бўлиши керак, ҳар қандай мол-давлат уни бузади, деган нотўғри хулосага бормаслик лозим. Барчага маълумки, Абу Бакр, Умар, Усмон ва Абдурраҳмон ибн Афв розияллоҳу анҳум каби кўплаб саҳобалар ҳам бой инсонлар бўлганлар. Бойликлари сабаб ҳам улар Ислом жамиятига кўплаб яхшиликлар қилиш имконига эга бўлганлар – мусулмон қулларни жоҳил хўжайинларидан сотиб олганлар, камбағалларга ёрдам берганлар, мусулмонлар қўшинини қурол билан таъминлаганлар.\nТўғри йўл ҳар доимгидек олтин ўрталикни – васатийяни топа олишдан иборат. Аллоҳ таоло Қуръони каримда шундай марҳамат қилади: “Ва Аллоҳ сенга берган нарса билан охиратни излагин, бу дунёдаги насибангни ҳам унутма” (Қасос сураси, 77-оят); “Роббимиз, бизга бу дунёда ҳам яхшиликни, охиратда ҳам яхшиликни бергин” (Бақара сураси, 201-оят).\nБутун ҳаётларини қалбнинг махфий сирларини ўрганишга бағишлаган тақводор, солиҳ инсонлар “Бойлик қўлингда бўлсин, қалбингда эмас”, деб насиҳат қилганлар.\nИнсон ҳатто руҳий ривожланишни баҳона қилиб ҳам, бу дунёда меҳнат қилиб, фойдали машғулот билан шуғулланишдан бош тортишга ҳаққи йўқ. Фақат сиз бу мулкка эмас, бу мулк сизга хизмат қилиши лозим. Бойликнинг сизни асир олишига йўл қўйманг. Зеро, сиз охират ҳаётингизга бу дунёда шунчалар фахрланадиган пулларингиз, автомобилингиз, саройингиз ёки бошқа ҳашаматингизни ортиб кета олмайсиз. У дунёда ҳаммадан ҳам қадрлиси бутунлай бошқа нарса бўлади. Бу – сизнинг ёлғиз Аллоҳ учун қилган солиҳ амалларингиздир. Бу хайрия учун сарфланган катта пуллар бўлиши шарт эмас. Бу шунчаки яхши сўз, руҳи тушган одамга далда бериш ёки оддийгина табассум ҳам бўлиши мумкин!\nСаудия Арабистонида илк аёл ҳаво диспетчерлари иш бошлади\nБиродарингизнинг гўштини ейишни яхши кўрасизми?\nҒийбатнинг луғавий маъноси, бир нарсанинг кўздан тўсилишидир. Уламолар ғийбатни қуйидагича таърифлайдилар Журжоний «Ғийбат инсоннинг бор айбларини унинг давоми...\n19:31 / 28.11.2016 1804\nОна сутининг бола учун аҳамиятли томонлари кун сайин кенг ва чуқур аниқланмокда. Тадқиқотлар шуни кўрсатадики, она сути билан озиқланадиган чақалоқлар нафас давоми...\n08:21 / 10.11.2016 2662\nБир аёл Довуд алайҳиссаломнинг ҳузурларига келиб сўради Эй Набий Роббингиз золим зотми ёки адолатлими Довуд алайҳиссалом Шўринг қурисин, эй аёл У зулм давоми...\n04:55 / 18.01.2018 3172


Қурбонлик қачон қилинади? » O'zbekiston musulmonlar idorasi Qashqadaryo viloyati vakilligi rasmiy sayti\n19-07-2021, 11:54 12 Ўқиш режими + -\nҲар бир мўмин-мусулмон Қурбон ойида қурбонлик қилишга ошиқади. Қурбонлик қилишда, хусусан уни Аллоҳнинг даргоҳида қабул бўлишида қурбонликни қачон қилишлик муҳим ҳисобланади. Қурбонлик ислом шариати белгиланган пайтда қилинади ва у шу пайтда қилинса, Аллоҳнинг даргоҳида мақбул бўлади. Хўш, қурбонлик қилишнинг вақти қачон?\nУшбу саволга Ўзбекистон мусулмонлари идораининг Фатво ҳайъати қуйидагича жавоб беради: ” Қурбонликнинг аввалги вақти Қурбон ҳайити куни тонг отгандан бошланади ва яна икки кун давом этади. Охирги кун қуёш ботишигача жонлиқ сўйиш мумкин. Бу ҳақда мўътабар манбаларимиздан бири “Мухтасарул виқоя” китобида шундай дейилади:\nяъни: “Қурбонликнинг вақти – уч кундир. Улар - (Зулҳижжанинг) ўнинчи, ўн биринчи ва ўн иккинчи кунлари. Аввали(да қурбонлик қилиш) охиридан кўра афзалдир. Наҳр (яъни, қурбон ҳайити) куни тонг отгандан Зулҳижжанинг ўн иккинчи куни қуёш ботгунича кундузию кечасида сўйиши жоиз. Лекин тунда сўйиш макруҳ” (“Фатвои ҳиндия”).\nХулоса қилиб айтганда, қурбонлик қилиш ҳайит куни ва яна ундан кейинги икки кун давом этади. Бошқача айтсак, уч кун ва улар орасидаги икки тунда қурбонлик қилинади. Ҳайитнинг учинчи куни ҳам қуёш ботгунича сўйиш мумкин. Валлоҳу аълам”.\nАллоҳ таоло баарча мўмин-мусулмонларнинг қурбонликларини мақбул айласин!


Санкцияга тушган маҳсулотларнинг йўқ қилинишига қарши 350 минг россиялик овози тўпланди\n11:13 / 12.08.2015 1903\nChange.org сайтида санкция рўйхатига киритилган маҳсулотларнинг йўқ қилинишига қарши 350 минг нафардан зиёд россиялик овоз берган. Ушбу ташаббус муаллифлари қарорга ўзгартиш киритиб, маҳсулотларнинг мамлакатдаги кам таъминланган оилаларга тарқатилишини таклиф қилмоқда.\n“Биз нима учун фахрийлар, нафақахўрлар, ногиронлар, кўп болалилар, табиий офатлардан азият кўрганлар ва бошқа эҳтиёжмандларни таъминлаш мумкин бўлган Европа маҳсулотларини йўқ қилишимиз керак?” дея ўз норозилигини билдирди лойиҳа ташаббускорларидан бири.\nУшбу петиция Россия президенти Владимир Путин ва Давлат Думасига йўналтирилган.\nЭслатиб ўтамиз, Россияда 2015 йил 6 август куни санкцион маҳсулотларни йўқ қилиш тўғрисидаги президент қарори кучга кирган эди. Биринчи куннинг ўзида мамлакатда 250 тонна мева-сабзавот ва пишлоқ маҳсулотлари йўқ қилинди.\nРоссия қишлоқ хўжалиги назорат идораси бу каби маҳсулотлар ҳар куни йўқ қилиниши, ушбу иш “ҳар қандай усул билан” амалга оширилишига ваъда бермоқда.


Кексаларнинг руҳиятини кўтариш\n18:05 / 18 апрель 655 pdf Ўқиш режими + -\nعَنْ سَهْلِ بْنِ أَبِي حَثْمَةَ: أَنَّ عَبْدَ اللهِ بْنَ سَهْلٍ وَمُحَيِّصَةَ خَرَجَا إِلَى خَيْبَرَ مِنْ جَهْدٍ أَصَابَهُمْ، فَأُخْبِرَ مُحَيِّصَةُ أَنَّ عَبْدَ اللهِ قُتِلَ وَطُرِحَ فِي فَقِيرٍ أَوْ عَيْنٍ، فَأَتَى يَهُودَ فَقَالَ: أَنْتُمْ وَاللَّهِ قَتَلْتُمُوهُ، قَالُوا: مَا قَتَلْنَاهُ وَاللهِ، ثُمَّ أَقْبَلَ حَتَّى قَدِمَ عَلَى قَوْمِهِ، فَذَكَرَ لَهُمْ، وَأَقْبَلَ هُوَ وَأَخُوهُ حُوَيِّصَةُ - وَهُوَ أَكْبَرُ مِنْهُ - وَعَبْدُ الرَّحْمَنِ بْنُ سَهْلٍ، فَذَهَبَ لِيَتَكَلَّمَ وَهُوَ الَّذِي كَانَ بِخَيْبَرَ، فَقَالَ النَّبِيُّ صلى الله عليه وسلم لِمُحَيِّصَةَ: «كَبِّرْ كَبِّرْ»، يُرِيدُ السِّنَّ، فَتَكَلَّمَ حُوَيِّصَةُ، ثُمَّ تَكَلَّمَ مُحَيِّصَةُ... رَوَاهُ الْبُخَارِيُّ.\nСаҳл ибн Абу Ҳасмадан ривоят қилинади:\n«Абдуллоҳ ибн Саҳл ва Муҳаййиса ўзларига етган қийинчилик юзасидан Хайбарга чиқдилар. Муҳаййисага Абдуллоҳнинг ўлдирилиб, чуқурга ёки булоққа ташлангани хабар қилинди. У яҳудийларга бориб:\n«Аллоҳга қасамки, уни сизлар ўлдирдингиз», деди. Улар:\n«Аллоҳга қасамки, уни биз ўлдирганимиз йўқ», дейишди.\nСўнгра қавмининг ҳузурига қайтиб келди ва уларга (бўлган ишни) зикр қилди. У (Муҳаййиса) акаси Ҳуваййиса ва Абдурраҳмон билан (Набий алайҳиссаломнинг олдиларига) келишди. У Хайбарда бўлгани боис гапиришга киришган эди, Набий соллаллоҳу алайҳи васаллам Муҳаййисага ёшни назарда тутиб, «Каттага (сўз бер,) каттага», дедилар. Шунда Ҳуваййиса гапирди. Кейин Муҳаййиса гапирди...»\nУшбу ҳадиси шарифдан катта турганда кичикка гапириш учун йўл йўқ экани очиқ-ойдин кўриниб турибди. Бунга мусулмон халқлар доимий равишда амал қилиб келишган, катталар ҳузурида кичикларнинг гап бошлаш одати бўлмаган. Кичиклар фақатгина катталарнинг рухсати билан гапирган.\n«Молик ибн Мўғул айтади: «Толҳа ибн Мусарраф билан юриб борар эдим. Бир тор жойга келиб қолдик. У олдинга ўтди-да, «Агар сенинг мендан бир кунлик катта эканингни билганимда, олдингга тушмас эдим, деди».\nМуслим, Абу Довуд ва Насоийлар Ҳузайфа розияллоҳу анҳудан ривоят қиладилар:\n«Набий соллаллоҳу алайҳи васаллам билан бирга таомда ҳозир бўлсак, Расулуллоҳ соллаллоҳу алайҳи васаллам бошламагунларича у зотдан аввал қўл узатмас эдик.\nБиз у зот билан бирга бир марта таомга ҳозир бўлдик. Бир жория худди уни биров қуваётгандек шошилиб келди ва таомга қўлини узата бошлади. Шунда Пайғамбар соллаллоҳу алайҳи васаллам унинг қўлидан тутдилар.\nСўнгра бир аъробий худди уни биров қуваётгандек шошилиб келди. Шунда у зот унинг ҳам қўлидан тутдилар ва: «Аллоҳнинг исми зикр қилинмаган таомни шайтон ўзига ҳалол ҳисоблайди. У (шайтон) мана бу жорияни у ила (таомни) ўзига ҳалол қилиб олиш учун келтирди. Шунда мен унинг қўлидан тутдим. Сўнг мана бу аъробийни у ила (таомни) ўзига ҳалол қилиб олиш учун келтирди. Шунда мен унинг ҳам қўлидан тутдим. Жоним қўлида бўлган Зот билан қасамки, унинг (шайтоннинг) қўли жориянинг қўли билан менинг қўлимга тушди», дедилар».\nДемак, таом ҳозир қилинганда ҳам уни тановул қилиш аввал катталардан бошланади. Шунга ўхшаш барча ишларда кичиклар катталарни ҳурмат қилиб, уларга йўл беришади.\nУшбу фазилатли ишларни халқимиз барча мусулмон халқлар билан биргаликда қадимдан амалга ошириб келган. Шунчаки амалга ошириб қолмай, бу борада пешқадам ва бошқаларга ўрнак бўлган. Биз, бугунги кун авлодлари ҳам бу борада барчага ибрат, намуна кўрсатишимиз лозим.\nМутахассислар кекса отахон ва онахонлар билан бўладиган муносабатларда қуйидагиларга аҳамият беришни тавсия қиладилар:\n1. Кексаларни кўрганда тезда уларга салом бериш, сўрашиш, байрам кунлари табриклаш. Ота-она ва олим каби зотлар бўлса, шариатда рухсат берилганидек, қўлини ўпишга ўхшаш амалларни амалга ошириш.\n2. Кексаларнинг руҳиятини кўтаришга ҳаракат қилиш. Улар яхши қабул қиладиган, уларга хуш келадиган сўзларни айтиш ҳамда саломатлик ва узоқ умр сўраб дуолар қилиш. Уларни кўрганидан хурсанд бўлганини билдириш, юзларига табассум билан боқиш. Бунга ўхшаш нарсалар кексаларнинг руҳларини кўтаради ва улар кишиларнинг ўзларига нисбатан эътиборсиз эмаслигини ҳис қиладилар.\n3. Кексалардан ўтмишлари, эсдаликлари ва ютуқлари ҳақида сўзлаб беришни сўраш ва сўзларини бўлмасдан, диққат билан тинглаш. Ўтмишда бўлиб ўтган воқеалар доимо уларнинг кўз ўнгидан ўтиб туради. Шу билан бирга, қариялар мазкур хотираларни бошқаларга сўзлаб беришни яхши кўрадилар. Ёшликларида қилган эзгу ишларини эслаб, хурсанд бўладилар.\n4. Кексаларнинг ҳузурида уларнинг ўтмишда қилган яхши ишлари, эришган ютуқлари ва жамият равнақи учун қўшган ҳиссалари ҳақида, бу борада улардан ўрнак олиш кераклиги тўғрисида сўзлаш ҳам яхши иш ҳисобланади. Бу каби ишлар уларнинг руҳиятлари, кўнгиллари кўтарилишига сабаб бўлади.\n5. Кекса отахон ва онахонлар ҳузурида гапни чўзиб, маҳмадоналик қилишдан сақланиш зарур. Уларни эътибордан четда қолдирмаслик, кўп гапириб, ўз фикрлари ва ҳиссиётларини изҳор қилишларига, тажрибаларини эслашларига тўсиқ бўлмаслик керак.\n6. Қари одам ўзининг ўтмишига нисбатан мутаассиблик қилса, уни оғир олмаслик лозим. Чунки уларнинг ўтмишлари уларнинг ёшликларига, қувват ва фаолиятларига, эришган ютуқларига боғлиқ бўлади. Шунинг учун ҳам улар ўтмишларини қўмсаб, яхши кўриб гапиришади ва бу улар учун узрли ҳисобланади.\n7. Кексаларни, хусусан, қариндош ва дўст бўлган кексаларни ёлғизлатиб қўймаслик, уларни ўзига яқин олишга ҳаракат қилиш лозим. Зотан, умрнинг кексалик босқичида ёлғизлик ва ғарибликни ҳис қилиш зиёда бўлади. Қари одамга яқинлари ва қариндошлари ундан ўзини олиб қочаётгандек туюлаверади, ҳеч ким ундан хабар олмаётганидан шикоят қилади. Бу ҳолат давом этаверса, уларнинг қалбида умидсизлик уйғонади ва шахсиятига футур етади.\n8. Кексаларга қарилик босқичига кўникишда ёрдам бериш керак. Ижтимоий фаолиятларга, маросимларга ва турли муносабатлар ила бўладиган мажлисларга чорлаб туриш уларнинг кўнгилларини кўтаради.\n9. Қарияларга уларнинг дини ва дунёси учун манфаат берадиган нарсаларда иштирок этиб туришларида кўмак бериш керак. Мисол учун, янги алоқалар ўрнатиш, дўстлар орттириш, жамоатга қўшилиш ва ҳоказо.\n10. Кексаларнинг жисмида, аъзоларида, нафсониятида, ақлида ва тафаккурида содир бўлган ўзгаришларнинг риоясини қилиш жуда ҳам зарурдир.\n11. Кекса инсонлар билан бирга ўтирганда мажлис, сўзлашиш ва суҳбат одобларига қатъий риоя қилиш лозим.\n12. Ёши катта отахон ва онахонлар қарилик туфайли заифлик ва ожизлик қилиб қолганларида уларга ёрдам беришга шошилиш бошқаларнинг бурчидир.\n13. Кексаларнинг ўзларини яхши ҳис қилишлари ва қалблари севинчга тўлиши учун керак бўлган чораларни кўриб туриш лозим.\n14. Кексаларни ўта қарилик хавфидан ҳимоя қилиш лозим. Қартайган чоғда кишининг қалбида жамиятдаги ўрнини йўқотишдан, соғлик ва моддий таъминот каби нарсалар борасида хавфсираш ҳисси кўпаяди. Улардан одамлар, хусусан, яқин кишилар узоқлашган сари бу хавф кучайиб боради. Шунинг учун бундай ҳолатнинг олдини олишга уриниш лозим.\n15. Кексаларнинг ёши ўтгани, ожизлашгани, касалликлар, эшитиш ва кўриш қобилиятларининг сустлашиши каби қарилик аломатларини сезиб, жамиятдан узоқлашишга уринишларидан ҳимоя қилиш керак. Бундай ҳолатларда улар жамиятга аралашишдан, оилавий маросим ва учрашувлардан ўзларини олиб қочадиган бўлишади ёки у ерларга борсалар ҳам, бир четда жим ўтиришга ҳаракат қилишади. Уларни бу ҳолатга туширмасликка ҳаракат қилиш лозим.\n16. Кексаларни қийин ва машаққатли амалларга уринтирмаслик керак. Шариатда уларнинг ҳолини ҳисобга олиб, баъзи ибодатларнинг афв этилгани, баъзиларининг эса енгил қилингани бежиз эмаслигини эсдан чиқармаслик зарур.\n17. Қарияларга уларга доимо аҳамият ва эътибор бериб турилганини сездириб туриш зарур. Хусусан, оила аъзолари, қариндошлар, ёру дўстлар ва ҳамкасблар бу ишга алоҳида аҳамият бермоқлари керак бўлади.\n18. Кексаларнинг бўш вақтларини турли манфаатли ишлар билан тўлдириб туриш жуда ҳам фойдалидир. Масжидларга, тўй-маъракаларга, ваъз-насиҳат бўладиган жойларга, зиёратларга олиб бориш ана шундай ишлар жумласига киради.\n19. Кекса отахон ва онахонларнинг яқинлари уларнинг озодаликларига, кийимларига ва бошқа шунга ўхшаш ишларига доимий равишда малол олмасдан аҳамият бериб туришлари лозим.\n20. Кексаларга ибодатларини ва уларнинг вақтини эслатиб туриш ўта савобли ишдир.\n21. Кексаларнинг озиқ-овқати, соғлиги ва руҳий ҳолатидан вақтида хабар олиб туриш муҳимдир.\n22. Кекса одами бор оилаларга кексаларга хизмат қилиш диний мажбурият эканини, уларга яхши қараганларга кўплаб савоблар берилишини доимий равишда эслатиб туриш лозим.\n23. Болалар ва ёшларга ота ва онанинг, бобо ва момонинг ҳамда кексаларнинг улардаги ҳақларини эслатиб туриш, уларга бу борадаги ишларни амалга ошириш йўлларини ўргатиб туриш зарурдир.\n24. Кексалар бор жойларга ва мажлисларга болаларни олиб бориб, катталарни қандай эъзозлаш кераклигини уларга амалда ўргатиб туриш лозим.\n«Кексаларни эъзозлаш» китобидан\n15:48 / 18 апрель 1212\nАмалимнинг хотимасини Сенга йўлиқадиган қил!\n15:00 / 18 апрель 1451\nИслом енгиллик дини\nХувайла бинт Молик ибн Саълабадан ривоят қилинади . , . , . , . , . , ..Эрим Авс ибн Сомит мендан зиҳор қилди. Шунда давоми...\n1012 18:05 / 17.11.2019\n28-боб. Силаи раҳм умрни зиёда қилади\n56. Анас ибн Моликдан ривоят қилинади.Расулуллоҳ соллаллоҳу алайҳи васаллам .Ким ризқининг кенг қилиб берилишини ёки ажалининг кечга сурилишини истаса, силаи раҳм давоми...\n1143 12:00 / 24.02.2019\n67-боб. Қўшни аёл қўшни аёлга қўйнинг туёғини ҳам арзимас санамасин\nАмр ибн Муъоз Ашҳалий момосидан ривоят қилади.Расулуллоҳ соллаллоҳу алайҳи васаллам менга .Эй мўмина аёллар Сизлардан ҳеч бир аёл зинҳор ва зинҳор қўшни аёлга давоми...\n655 11:20 / 23.11.2019\n43-боб. Қайтган қизини қарамоғига олган кишининг фазли\n80. Мусо ибн Улай отасидан ривоят қилади.Набий соллаллоҳу алайҳи васаллам Суроқа ибн Жуъшумга.Сени энг улуғ садақага ёки энг улуғ садақалардан бирига йўллаб давоми...\n1013 21:10 / 01.06.2019\n110 20:44 / 02 декабрь\n27. Намруд қиссаси 27-воқеа 2-қисм\n153 18:00 / 02 декабрь\n47959 11:58 / 10.10.2018\n60598 11:56 / 10.10.2018\n6680 16:57 / 17.05.2019\n12687 15:03 / 10 март


НАВОИЙГА ЭҲТИРОМ - AUZ.UZ\nМир Алишер Навоий таваллудининг 578 йиллиги вилоятимизда буюк мутафаккир номидаги боғда кенг кўламда нишонланди. Сана муносабати билан бу ерга вилоят ҳокими Шуҳратбек Абдураҳмонов бошчилигида жамоатчилик вакиллари, таниқли олимлар, адабиёт ва санъат намоёндалари, ёшлар тўпланишди. Боғида ўрнатилган бобомиз ҳайкали пойига гулдасталар қўйилди.\nШундан сўнг вилоят раҳбари барчани айём билан қутлаб, ҳар бир ҳалқ дунё саҳнасида ўзининг муносиб мавқеи ва ўрнига эга бўлишга интилиши, бу жараёнда илм-маърифат жонкуярлари муҳим аҳамиятга эга эканлиги хусусида сўз юритди. Ўзбек ҳалқининг буюк сиймолари ҳақида сўз борганда Алишер Навоий ҳамда Заҳириддин Муҳаммад Бобур алоҳида ўрин тутади.\nЎзбекистонда хизмат кўрсатган манданият ходими, адиб Қамчибек Кенжа, Андижон давлат университети доценти Баҳодир РаҳмоновларМир Алишер Навоийнинг фазилатлари, эл-улусга адолати ва ҳайрихоҳлиги, илму маърифатга чексиз рағбати ҳақида жўшиб гапирдилар. Муҳаммад Юсуф номидаги ижод мактабининг ўқувчилари Навоий ғазалларидан ўқидилар.\nТадбир Андижон давлат университетида “Назм ва наво” кеча билан давом этди. Унда ёзувчилар уюшмаси вилоят бўлими раҳбари Хуршидабону Қўчқорова ўзбек адабий тили асосчисининг маънавий меъроси хусусида тўхталди. Кечанинг бадиий қисмида мақом ансамблининг созанда ҳамда хонандалари Навоий ғазалларибилан айтилган қўшиқлар ижро этдилар.


14:17 / 07.09.2015\nШайхонтоҳурлик тадбиркор шерикларини алдаб, 640 минг доллар пулни ўзлаштириб юборди. Бу ҳақда “Истеъмолчи ҳуқуқи” нашри ёзмоқда.\nАйтилишича, Фаёз Ботиров исмли шахс хусусий тадбиркорлик объектини очиб, у ерда савдони йўлга қўйган. Аммо савдодан топилган даромадни кирим қилмай, солиқни давлатдан яшириб келган. Шу тариқа у умумий қиймати 570 млн сўмлик маҳсулотни сотгани учун солиқ тўламаган.\nБундан ташқари, Ботиров дўсти К. Аҳмаджоновни шерикчиликка кўндириб, ундан 100 минг доллар, яна бир таниши Асат Муҳамедовдан ҳам 100 минг доллар олиб, уларга пулни қайтариб бермаган, фойдасини ҳам бўлишмаган.\nШу тариқа у 640 минг долларни олиб, турмуш ўртоғи номига Тошкент шаҳридан ҳовли жой, тадбиркорлик объекти қуриш учун ер майдони ва Nexia русумли автомашина сотиб олган.\nАлданган шериклар Ботировнинг устидан арз қилингач, унинг ноқонуний фаолияти фош этилди. Иш судда кўриб чиқилиб, жавобгар озодликдан маҳрум қилинди.


Терри Жоунснинг Қуръон нусхаларини ëқиши мусулмонлар ғазабига сабаб бўлмоқда.\nИсломдан чиққан эронлик ҳимоясида\nҚуръонни ëқиш ҳаракати билан донг чиқарган америкалик пастор Терри Жоунснинг бу галги ғазабига Эрон шариат маҳкамасининг Юсуф Нодирхоний устидан чиқарган ҳукми сабаб бўлди.\nËшлигида исломдан насронийликка ўтган эронлик диндорга ўлим ҳукми эълон қилишига норозилик тариқасида Флориданинг Гейнсвил шаҳарчаси пастори Жоунс 28 апрел куни мусулмонлар муқаддас китобини ëқди.\nБу ҳаракат орқали пастор¸ Эрондаги юзлаб хонаки насроний ибодатхоналар етакчисига айланган Юсуф Нодирхонийнинг зудлик билан озод этилишини талаб қилди.\nАкс ҳолда¸ америкалик пастор¸ бутун дунë бўйлаб Қуръонни ëқиш акциялари бошланажагидан огоҳлантирди.\nБу ҳаракати учун Терри Жоунснинг Флорида полицияси томонидан жаримага тортилгани айтилмоқда.\nАммо пасторга мусулмонлар муқаддас китобини ҳақорат қилиш ëхуд диний нафратни ëйиш эмас¸ балки ëнғин хавфсизлиги қоидаларига амал қилмаганлик учун 270 долларлик жарима ëзилган.\nТеҳрон Вашингтондан чора кутмоқда\nТерри Жоунснинг сўнгги қилиғига муносабат билдирган Эрон ислом жумҳурияти расмийлари¸ унинг ëвузлик ва тубанлик рамзига айлангани ва насроний руҳонийсининг мусулмонларга қарши қилаëтган бу ишлари на инсоний ва на диний ахлоққа тўғри келмаслигини билдирди.\n- Аксилисломий чиқишлари билан танилган пастор ўз ахлоқсиз ҳаракатини яна бир бор такрорлади. Исломнинг муқаддас китобига нисбатан қилинган ваҳшиëна ҳаракат дунëдаги 1¸5 миллиарддан ошиқ мусулмоннинг диний ҳиссиëтларини ҳақоратлашдир. АҚШ ҳукуматидан бу ëвузликка нисбатан тегишли чоралар қўллашни сўраймиз. Бундай кечириб бўлмас ҳаракатга қўл урган шахс кескин жазоланиш лозим¸ дейилади Эрон парламенти қошидаги Миллий хавфсизлик ва ташқи сиëсат қўмитаси расмийси Ҳусайн Иброҳимий номидан эълон қилинган баëнотда.\nХабарларга кўра¸ Терри Жоунснинг Қуръон нусхасини ëқиши яқин кунларда Эрон Миллий мажлисининг тегишли қўмитасида муҳокама этилади.\nҚуръонни ëқиш Жоунс учун анъанага айланди\nЎтган йилнинг 21 март куни Терри Жоунс намойишкорона тарзда муқаддас Қуръон китобининг нусхасини ёқиб юборган эди.\nАна шу воқеа ҳақидаги хабарИнтернет тармоғи, хусусан, Youtube.com тармоғи орқали дунёга ёйилганидан сўнг мусулмон дунëси¸ айниқса¸ Афғонистонда норозилик намойишлари бошланиб кетди.\nАфғонистондаги БМТ биносига қилинган ҳужумда 14 одам, жумладан, БМТ миссиясининг Швеция, Норвегия ва Руминия фуқаролари бўлган ходимлари ҳамда непаллик тўрт хизматчиси нобуд бўлди.\nАфғонистонда Терри Жоунснинг ҳаракати ортидан бўлган намойишлар чоғида, турли манбалардан олинган маълумотларга кўра, 30 дан ортиқ одам ўлдирилган эди.\nАҚШ Конституцияси Жоунс ҳимоясида\nТерри Жоунс илк бор 2010 йилда Флорида штатининг Гейнсвил шаҳарчасидаги атиги 50 аъзоси бўлган “Dove World Outreach” черкови қавми билан 2001 йил 11 сентябрда уюштирилган ҳужумларнинг 9 йиллигини хотирлаб, мусулмонларнинг муқаддас Қуръон китобини ёқиш режасини маълум қилганда халқаро матбуот оғзига тушган эди.\nЎшанда Америкадаги насроний ва яҳудий лидерлар ўз вақтида Флорида штатидаги пасторнинг ҳаракатларини «диний эркинликка қарши ҳужум”, деб баҳолаган эди.\nАҚШ Давлат департаментида ташкиллаштирилган ифторликда сўзлаган Давлат котиби Ҳиллари Клинтон черков пасторининг муқаддас Қуръонни ёқиш режасини “ҳурматсизлик” ва “шармандалик”, дея атаган эди.\nАҚШ ҳукумати ва Пентагон расмийлари чақириғи билан ўша йили ниятидан қайтган ва ўшанда Ню Йоркда NBC телевидениесига: “Биз Қуръонни ёқмаймиз. Йўқ ... йўқ, бугун ҳам кейин ҳам ҳеч қачон ёқмаймиз”, деб интервью берган радикал пастор орадан бир йил ўтиб, 2011 йилнинг 21 март куни барибир ҳам Қуръон нусхасини ёқиб юборди.


Остонада пантеон қурилиши 100 йилга чўзилиши мумкин\n18:47 / 24.05.2016\n"Астангенплан" институти вакили Қозоғистон Республикаси Миллий Пантеонининг қурилиши қандай кечишини сўзлаб берди. Унинг сўзларига кўра, 79 миллиард тенге мемориални барпо этиш жараёнида секин-асталик билан ажратилиб борилади - бу бир асргача чўзилиши мумкин, деб хабар беради «NewTimes.kz».\nПантеон қурилишининг ўзига хослиги ва молиялаштириш ишлари ҳақида «Астанагенплан» лойиҳалаштириш илмий-тадқиқот институти директори ўринбосари Бахтибай Тайталиев сўзлаб берди.\n"Ҳамма мақбаранинг қурилиши 79 миллиард тенгелиги ҳақида гапиради. Нима кераги бор бундай шов-шув кўтаришни? 79 миллиард бюджетдан битта уриниш билан олинмайди-ку!? Бу босқичма-босқич амалга оширилади. Пантеон бир ойда қуриладиган жой эмас. Лойиҳани амалга ошириш 100 йилгача чўзилиши мумкин", - деди Тайталиев.\nУ пантеоннинг Остона шаҳридан 17 километр масофадаги Кабанбой ботир мақбараси ўрнига қурилаётганига аниқлик киритди.\nМиллий пантеон учун пойтахт ҳудудига Кабанбой ботир қишлоғи ҳудудидаги ер майдонлари қўшилади.\nҚурилишга биринчи навбатда 2,3 миллиард тенге ажратилиши кўзда тутилмоқда. Бу маблағга Кабанбой ботир мақбарасида капитал таъмирлаш ишлари амалга оширилади.


18:38 16.09.2019 (Янгиланган 18:40 16.09.2019) Ҳавола олиш\nТОШКЕНТ, 16 сен - Sputnik. Нур-Султон шаҳрида давом этаётган юнон-рим кураши бўйича жаҳон чемпионатида Ўзбекистон вакили Рустам Ассакалов бронза медални қўлга киритди. Бу ҳақда МОҚ хабар қилди.\nОлимпийскйи комитет Узбекистана\n-87 килограмм вазн тоифасида Токио Олимпиадасига йўлланма қўлга киритган Рустам Ассакаловга қирғизистонлик Атабек Азизбеков рақиблик қилди. Шиддатли ва муросасиз кечган беллашув Ассакаловнинг ғалабаси билан якунланди\nЭслатиб ўтамиз, кеча Арам Варданян -72 килограмм вазн тоифасида кумуш медалига сазовор бўлиб, терма жамоанинг мусобақадаги биринчи медалига муаллифлик қилган эди. Рустам Ассакалов қўлга киритган медаль юнон-рим кураши бўйича жаҳон чемпионатидаги Ўзбекистоннинг иккинчи медали бўлди.


Спорт 03:09 / 25.11.2021 9130\nС гуруҳида «Спортинг» (9) «Боруссия»ни (6) енгиб, 2-ўрин билан 1/8 финалга йўл олди. Дормунд клуби эса Европа Лигасига равона бўлди. Йўқотишсиз кетаётган «Аякс» (15) аутсайдер «Бешиктош» (0) билан баҳсда Аллернинг дубли эвазига иродали ғалабани қўлга киритди.\nD гуруҳида «Реал» (12) «Шериф»дан (6) ўз уйидаги мағлубият учун йирик ҳисобдаги ғалаба билан реванш олиб, плей-оффга йўлланма олди. Мадрид клубининг ғалабаси натижасида «Шахтёр»ни (1) мағлуб этган «Интер» (10) ҳам муддатидан аввал гуруҳдан чиқди.\n23:15 / 22.01.2022 6547\n22:20 / 22.01.2022 4194\n20:42 / 22.01.2022 3850


Ўзбекистондаги ҳақ-ҳуқуқсизлик занжири: давлат хизматчилари ва мулозимлар — Sof.uz\nЎзбекистондаги ҳақ-ҳуқуқсизлик занжири: давлат хизматчилари ва мулозимлар\nКамолиддин Раббимов 1.10 20:49 1135 Колумнистлар\nРейтерс агентлиги Ўзбекистонда мулозимлар 15 соатлаб ишлаб, иш жойларида ухлаб қолишлари ҳақида ёзибди. Мажлисларда ухлаётган депутатлар, мулозимлар – одатий ҳолга айланиб қолишди.\nЎзбекистонда аксарият давлат мулозими ва ҳатто ходимлар ҳам, иш вақтини соат эрталабки 8:30-9:00 атрофида бошлаб, кечки 9-10ларда тугатишади. Оилали мулозимлар, ходимлар иш кунлари болаларини кўрмаслиги одатий ҳолга айланган.\nИнсон ҳуқуқларини таъминланиши ҳам, бузилиши ҳам занжирли реакцияга эга. Агар давлат мулозимлари, раҳбарлар “биз шу иш вақтига, иш босимига сабр қиляпмиз, сиз ҳам сабр қилинг, еки жойни бўшатинг!” дейдиган бўлса, давлат секторида малакасизлар, бошқа имкони бўлмаганлар, еки ўта коррупционерлар қолади.\nСобиқ Президент Каримов одатда ишдан соат кечки 9-10ларда қайтарди. Ундан олдин, Президент девони, вазирлар маҳкамаси, давлат бошқаруви муассасалари раҳбарлари, вилоят ҳокимлари ва ҳ.к.лар ишда ўтиришардики, “катта телефон қилиб қолса, иш жойида бўлишим керак!” деган қараш бор эди. Иш самарадорлиги муҳим эмас, иш жойида бўлиш муҳим! Муассаса ва идора раҳбарлари ишда ўтирар экан, кўпгина ходимлар ҳам ишда ўтиришга мажбур бўлишарди.\nАфсуски, мана шу тафаккур, бугунги иккинчи маъмурият даврида ҳам сақланиб қоляпти. Бу айтилмаган қоидани ўзгартириш учун, бир томондан, давлат ходимларининг ҳақ-ҳуқуқларини ҳимоя қилиш, уларни моддий ҳимоясини ошириш, иккинчи томондан, давлат хизматчиларининг самарадорлигини ошириш керак бўлади.\nЎзбекистонда бюрократия тизимини самарадорлигини ошириш –алоҳида долзарб масала. Мен ғарбда давлат муассасалари, давлат ва нодавлат ташкилотларини ишлаш усулини, тизимини қизиқиш билан кузатаман. Масалан, бу ерда хизматчилар махсус тренинглардан ўтишадики, бир соатда, айтайлик 7-10та одамни эшитиш, уларни муаммоларини тезда тушуниш ва энг тўғри ечим таклиф қилиш, муаммони ҳал қилиш бўйича тренинглар ўтишади. Ходимлар ниҳоятда тез ёзишади. “Ўзингиз ёзиб келинг” ёки, “мана шуни йўлини топиб, қилиб келинг” деган “тепиб юборишлар”ни ниҳоятда кам учратасиз.\nБутун дунёда, қонунларда ўрнатилган ҳафталик максимал иш соатлари бор. Масалан, Францияда бир ҳафталик иш соати – 35 соат. Ундар ортиқ, ҳафтадаги ҳар бир соатга икки баравар ҳақ тўлаш керак бўлади. Агар иш кечки 21:00 дан эрталабки 05:00гача бўлса, ҳар соатига қўшимча 60% тўланади. Байрам кунлари ишласангиз, соатига икки, уч баравар ҳақ тўлашлари лозим бўлади.\nЎзбекистонда меҳнат кодексига амал қилинмаяпти. Одатда ҳар бир соҳа бўйича мустақил ва кучли касаба уюшмалари ишлаши лозимки, улар ўзлари масъул соҳа ходимларни ҳаққини талаб қилишлари лозим. Яқинда Францияда полициячилар касаба уюшмаси катта жанжал кўтариб, ҳукуматдан бир неча миллион евролик қўшимча ҳақ ундириб берди. Касаба уюшмасининг айтишига кўра, полициячилар ҳар куни қўшимча 2-3 соатлаб кўп ишлаган, лекин кейинги олти ойда уларга қўшимча иш учун пул берилмаган экан.\nАгар Ўзбекистон ривожланмоқчи бўлса, муаммоларни айтиш, эшитиш ва ечиш керак. Бу миллий бойлик яратиш, аҳоли фаровонлиги ва умуммиллий хотиржамлик шакллантиришнинг ягона йўли ҳисобланади. Муаммоларни кўтарилиши – давлатни заифлаштирмайди. Аксинча, муаммоларнинг кўтарилиши ва ечилиши – давлатни кучайтиради. Дунёдаги энг қудратли давлатлар ва энг қудратли сиёсатчилар – муаммолари сурункали айтилаётган ва ечилаётган давлатлар, ва уларнинг раҳбарларидир.\n14.03 22:23 7497 Колумнистлар\n«Яширин уруш» ёхуд Хитой АҚШни ва дунёни қандай босиб олмоқда?\n8.03 18:21 4211 Таҳлил


Йиллик прогноз кўрсаткичи 9 ойда 177 фоизга бажарилди\nМуборак туманида турк инвесторлари томонидан ташкил этилган "EMG INTER INVESTMENT" МЧЖ хорижий корхонаси умумий қиймати 20,2 миллион АҚШ долларга баҳоланган тўртта истиқболли саноат лойиҳасини амалга оширмоқда.\nАйни пайтда субъектнинг йилига 25 минг тонна пахта хом ашёсини қайта ишлаш қувватига эга заводи аллақачон ишга туширилган. Бунинг натижасида 200 та янги иш ўрни яратилган.\nКорхонанинг 70 киши доимий иш ўрнига эга бўлиши кутилган ун ва ун маҳсулотлари ишлаб чиқариш тармоғи эса техник синов босқичида. Қарийб 1 миллион долларлик мазкур лойиҳада хориж технологияси асосида йилига 18 минг тонна хом ашёни қайта ишлаш кўзда тутилган.\n- Муборакда амалга оширишни режалаштирган энг йирик лойиҳамиз 10 миллион доллар сармоя талаб қилиши ҳисоблаб чиқилган, - дейди туркиялик инвестор Метхат Демир. - Шу асосида йилига 7 минг тонна тўқимачилик маҳсулотлари, хусусан ип калава ва тайёр мато ишлаб чиқаришни мўлжаллаяпмиз. Бунда яна 280 та иш ўрни яратилади. Ҳозир қурилиш ишларини бошладик.\nМаълумотларга кўра, Турк инвесторлари қўл урган қиймати 2,9 миллион долларга тенг тўртинчи лойиҳа йилига 6 минг тонна пахта ёғи ишлаб чиқаришни назарда тутган. Бу борадаги қурилиш ишлари 80 фоизга бажарилиб, яқин атрофда хориждан зарур ускуналар келтирилиши кутилаяпти. Демак, тез орада қўшимча 70 та янги ишчига талаб юзага келади.\nКорхонага лойиҳа объектларини қуриш учун 18 гектар майдон ажратиб берилган. Зарур хом ашё маҳсулотлари етиштириш учун эса Ўзбекистон Республикаси Вазирлар Маҳкамасининг "Республика ҳудудларида пахта-тўқимачилик ишлаб чиқаришини жорий этиш механизмларини янада кенгайтириш чора-тадбирлари тўғрисида"ги қарори асосида 9 минг гектар қишлоқ хўжалиги экин майдонлари бириктирилган.\nТуман ҳокимлиги ахборот хизматидан маълум қилишларича, ҳудудда "NTCS EXTRUSION GROUP" МЖЧ Ўзбекистон-Англия қўшма корхонаси томонидан бошқа бир йирик инвестиция лойиҳаси амалга оширилмоқда. Қиймати 62 миллион долларни ташкил этиши айтилаётган бу саноат ишлаб чиқариши олтингугурт хом ашёси асосида йилига 400 минг тонна қишлоқ хўжалиги учун минерал ўғит, яъни олтингугуртли бентонит ва олтингугуртли карбомид тайёрлашни кўзда тутади.\nУмуман, ҳокимлик мутасаддилари тақдим қилган маълумотларда қайд этилишича, туманда жорий йил 23,5 миллион долларлик тўғридан-тўғри хорижий инвестициялар ўзлаштирилиши режалаштирилган. Шунинг 22,5 миллион доллари йилнинг дастлабки 9 ойида жалб этилиши кўрсатилган бўлса, амалда 41,6 миллион доллар хорижий инвестициялар ўзлаштирилиб, натижа белгиланган йиллик прогноз кўрсаткичига нисбатан 177 фоизни ташкил этаяпти.\nҲозирда ушбу йўналишдаги ишларни янада жадаллаштириш мақсадида Хитой, Эрон, Покистон ва Туркия давлатлари сармоядорлари билан ҳамкорлик қилинмоқда.


Ким Чен Ин озиб, “чўп бўлиб қолди” | Qalampir.uz\nКим Чен Ин озиб, “чўп бўлиб қолди”\nОлам\t29 Декабрь 2021 23:09 27849\nКХДР етакчиси Ким Чен Ин яна омма олдида кўриниш берди. Бу сафар у Корея Меҳнат партияси (КМП) йиғилишида иштирок этди. ОАВ Шимолий Корея раҳбарининг ташқи қиёфасидаги ўзгаришга эътибор қаратмоқда – у мисли кўрилмаган даражада вазн йўқотган.\nКеча, 28 декабрь куни Корея Марказий телеграф агентлиги (КМТА) партиянинг сўнгги йиғилишидан олинган суратларни эълон қилган. Унда КМП вакиллари 2021 йилда партия сиёсатини амалга ошириш, ҳамда, келгуси йил учун иқтисодий инқироз шароитида ривожланиш стратегиясини муҳокама қилган.\nМатбуотда пайдо бўлган кадрларда, Шимолий Корея етакчисининг давлат раҳбари сифатидаги ўн йиллик фаолияти давомида ҳар қачонгидан ҳам нозикроқ кўринишга эга бўла бошлаганини пайқаш мумкин.\nСентябрь ойида, КХДР ташкил топганининг 73 йиллигига бағишланган парадда иштирок этган Ким Чен Ин омма олдига аввалгига нисбатан озғин ташқи кўринишда чиққан. Кейинчалик, унинг Хитой Халқ Республикаси асосчиси Мао Цзедун услубидаги костюмни европача услубдаги галстукли енгил костюмга алмаштиргани журналистлар эътиборини тортган эди.\nАвгуст ойида Шимолий Корея фуқароларига миллий раҳбар Ким Чен Иннинг вазн йўқотгани ортидан, унинг саломатлиги ва ташқи кўринишини муҳокама қилиш тақиқлангани хабар қилинган эди. Бир неча ой аввал, КХДР етакчисининг кескин вазн йўқотган ҳолда оммага кўриниш бериши, унинг касаллиги ҳақидаги миш-мишларни келтириб чиқарди. Шу билан бирга, айрим экспертлар тўсатдан вазн йўқотишнинг ортида Шимолий Корея раҳбарининг соғлом турмуш тарзига амал қилаётгани турган бўлиши мумкинлигини тахмин қилишган.\nМаълумот учун, 2011 йилда ҳокимиятга келган Ким Чен Ин ҳар йили 6-7 килограммдан вазн тўплаб, 2020 йилда унинг вазни 140 килограммга етгани маълум қилинган эди.\n18 Январь 15:46 85426\n19 Январь 14:56 70808\n18 Январь 22:59 64803\n18 Январь 17:47 50219\n20 Январь 16:02 36323


Шавкат Мирзиёев Самарқандда янги қурилган уйлардаги хонадонлардан бирида меҳмон бўлди фото 18-10-2021, 22:11 | Zamin.uz\n15:07 / 11.01.2019\nШавкат Мирзиёев Самарқандда янги қурилган уйлардаги хонадонлардан бирида меҳмон бўлди (фото)\nЎзбекистон Президенти Шавкат Мирзиёев Самарқанд шаҳри Қорасув массивида қурилаётган замонавий аҳоли массивини бориб кўрди, деб хабар берди Президент матбуот хизмати.\nСамарқанд шаҳри аҳолисининг уй-жойга эҳтиёжи юқорилигини инобатга олиб, 2018 йилги дастурга қўшимча равишда кўп қаватли арзон уйлар қуриш киритилган эди.\n2018 йилнинг ўзида жами 1 минг 344 хонадондан иборат 32 та 7 қаватли кўп қаватли арзон уй барпо этилди. Бундан ташқари, Мудофаа, Ички ишлар, Фавқулодда вазиятлар вазирликлари, Миллий гвардия хизматчилари ва ёш оилаларга мўлжалланган 5 қаватли 12 та турар жой қуриб, фойдаланишга топширилди.\nШу билан бирга, ҳудудда хусусий боғча, шаҳар ички ишлар бўлими, савдо ва маиший хизмат мажмуаси, «Registon» супермаркети қуриб битказилди. 540 ўринли умумтаълим мактаби қурилиши якунланмоқда.\nШу тариқа бу ерда қисқа фурсатда замонавий аҳоли массиви қад ростлади. Янги уйларда одамларнинг ҳаётдан рози бўлиб яшаши учун барча қулайликлар эътиборга олинган.\nДавлат раҳбари Жасур Турсунқулов ва Жамшид Каттақуловлар оилалари кўчиб кирган янги хонадонларни кириб кўрди, уй соҳиблари билан суҳбатлашди.\nШу ерда Қорасув массивида 2019 йилда фойдаланишга топшириладиган уйлар лойиҳалари, жумладан, «Агромир буилдингс» компанияси томонидан Туркиянинг замонавий технологияси асосида монолит усулида барпо этилаётган кўп қаватли турар жойлар тақдимотлари ўтказилди.\nПрезидент турар-жойлар қурилишининг одамлар ҳаётидаги, ҳудуд инфратузилмасидаги аҳамиятига тўхталди.\n«Самарқанд туризм маркази бўлиши керак. Шунинг учун бу ерда кўп қаватли уйлар қурилишини кўпайтирамиз. Шаҳар марказида энг замонавий талабларга жавоб берадиган уйлар қурилиб, аҳолини таъминлаймиз. Уйларни қуришдан олдин унинг эгаси, қайси қаватда, неча хонали уйда яшашигача аниқ бўлиши лозим», – деди давлат раҳбари.\nСамарқанд сейсмик жиҳатдан ҳам қулай ҳудудда жойлашгани боис келажакда вилоятнинг Каттақўрғон, Ургут, Пахтачи, Нарпай, Қўшработ туманлари марказларида ҳам кўп қаватли уйлар қурилиши зарурлиги таъкидланди.\nМосква Марказий Осиёга АҚШ қўшинлари жойлаштирилишига қарши\n17-10-2021, 07:00, Дунё\nUzAuto Motors автомобиллари қозоғистонликларга ёқиб қолди\n17-10-2021, 07:38, Авто\n17-10-2021, 10:38, Ҳаёт тарзи\n«Олақарға» миллиардлар устига қўнди. Бу муваффақият гаровими?\n17-10-2021, 20:53, Спорт\nФарзандингизни интернетда қандай ҳимоя қилишни биласизми?\n17-10-2021, 22:08, Жамият\nЯнгиликлар » Жамият » Шавкат Мирзиёев Самарқандда янги қурилган уйлардаги хонадонлардан бирида меҳмон бўлди (фото)\n"Насаф"нинг собиқ футболчиси ОФК Кубогидаги ғалаба ва бўлажак ярим финал ҳақида\nКеча, 23:14, Жамият\nАмерикалик машҳур рэпер Канье Уэст исмини ўзгартирди\nКеча, 22:46, Маданият\nОчлик эълон қилган Саакашвили мажбуран овқатлантирилиши мумкин\nКеча, 22:15, Дунё\n"Ли Ман" бош мураббийи Чан Хиу Минг: "Биз ҳеч нарсадан қўрқаётганимиз йўқ"\n"Ли Ман" билан учрашувдан олдин Рўзиқул Бердиев иштирокидаги матбуот анжумани\nКеча, 21:03, Жамият\nАлимент жазо эмас, балки фарзанд олдидаги мажбуриятдир\nКеча, 20:27, Жамият\nToyota Supra’сини танаси билан дўлдан ҳимоя қилаётган ҳайдовчи (видео)\nАфсус, “Рома”да Шомуродовга имкон беришмаяпти!\nКеча, 11:25, Спорт\nЖаҳонгир Отажонов Ўзбекистонни тарк этишига тақиқ қўйилганини маълум қилди\nКеча, 12:43, Жамият\nКеча, 18:41, Дунё\nҲиндистонда 70 ёшли аёл биринчи фарзандини дунёга келтирди\nКеча, 13:43, Дунё\nБилл Гейтснинг қизи мисрлик йигитга турмушга чиқди\nШимолий Корея баллистик ракета учирди, Японияда дарҳол тезкор штаб тузилди\nКеча, 10:16, Дунё\nОлимлар Ерга ўхшаш яна бир сайёра борлигини маълум қилишди\nКеча, 18:16, Дунё\nКеча, 09:35, Спорт\nЎз-ўзидан ёниб кетган «Матиз» бўйича маълумот берилди\nКеча, 07:30, Жамият\nБу йилги ЖЧда ҳар қачонгидан кўп пул мукофоти берилади\nКеча, 10:39, Спорт\nТошкент шаҳрига янги бош имом тайинланди\n«Биз уларнинг талабини инобатга оламиз» —Шавкат Мирзиёев\nШавкат Мирзиёев: «Энг катта муаммо — Афғонистон шу қишни эсон-омон, очарчиликка дуч келмай, урушларсиз ўтказиб олиши»\nШавкат Мирзиёев: Тошкентдаги ҳар бир маҳаллага 10 млрд сўмдан ажратилади


Оққонга чалинган болалар саховатпеша инсонлардан нажот кутмоқда - Daryo\n10:30, 27.08.2020 17874\nОққонга чалинган болалар саховатпеша инсонлардан нажот кутмоқда\nСанжарбек Ортиқов 2011 йилда Жиззах вилояти Жиззах туманида туғилган. 2020 йил апрель ойида унга ўткир лимфобластли лейкоз, оққон касаллигининг 1-фаол даври ташхиси қўйилган. Айни пайтда у Гематология ва қон қуйиш илмий текшириш институти клиникасида иккинчи босқич даволаш муолажасини давом эттиряпти.\nОнаси Севара опанинг айтишича, даволанишнинг биринчи босқичидаёқ оила моддий томондан анча қийналиб қолган. Олдинда эса яна қатор босқичлар кутиб турибди.\nБарча саховатпеша инсонлардан Санжарбекнинг соғайишига ёрдам беришларини сўраб қоламиз!\nСанжарбек Ортиқовга хайрия қилмоқчи бўлганлар учун керакли маълумотлар:\nПластик карта орқали:(Click, Payme)\nОнаси Севара Пўлатова номига очилган\n«Агробанк»: 8600 0417 4324 5079\n«Халқ банки»: 8600 0609 7265 5790\nХориждан банкдан маблағ юбормоқчи бўлганлар учун онасининг паспорт маълумотлари:\nПўлатова Севара Тошпўлатовна\nПаспорт рақами: АC 0012974\nБемор Санжарбекнинг онаси Севара опанинг телефон рақами:\nНавбатдаги беморимиз Диёрбек Жуманазаров ҳам оққон касаллигига чалинган. Диёрбекни даволатиш учун ота-онаси 1 йилдан буён бор-будини сарфлади. 17 ёшли Диёрбек айни пайтда охирги кун муолажаларини олмоқда.\n«Дориларни сотиб олиш учун қариндошларимиздан 40 миллионга яқин қарз бўлдик. Турмуш ўртоғим Россияга ишлашга кетган эди, ҳозир карантин сабабли Россияда ҳам ишлар тўхтаган, пул ҳам юбора олмаяпти. Ўзим уй бекасиман. Ҳозир ҳатто дориларини сотиб олиш учун маблағимиз қолмаган. Қарзларимизни ҳам тўлай олганимиз йўқ. Мушкул аҳволда қолдик. Яхши инсонларнинг ёрдамига жуда-жуда муҳтожмиз», - дейди Диёрбекнинг онаси Муборак Менглибоева биз билан суҳбатда.\nБиз барча саховатпеша юртдошларимиздан Диёрбек Жуманазаровнинг соғайиб кетишида ҳисса қўшишни сўраймиз!\nДиёрбек Жуманазаровга ёрдам беришни беришни истаганлар учун керакли маълумотлар:\nДиёрбек Жуманазаров номида\n«Халқ банки»: 8600 0610 1572 1177\nОнаси Муборак Менглибоева номида:\n«Халқ банки»: 8600 0609 7754 4684\nҲумо: 9860 0303 4609 9341\nТоғаси Шерзод Тошпўлатов Мусурмонович номида.\nСбербанк: 4276 5204 8263 8646\n17:08 Бугун 192\n16:45 Бугун 2558\n16:22 Бугун 5192\n16:00 Бугун 4788\n23:05, 22.10.2020 200551\n22:42, 23.10.2020 113054\n20:33, 23.10.2020 101623\n16:47, 23.10.2020 78405


Бу хонага кирган ҳар бир тутқун шунчаки кириб-чиқмаслиги керак « Ўзбекистон Халқ Ҳаракати\nБу хонага кирган ҳар бир тутқун шунчаки кириб-чиқмаслиги керак\n06 May 2017 - 9:00\nТ У З О Қ\nҚўрқоқлик хорликка, мардлик олдинга бошлайди.\nИккиланиш (ҳафсаласизлик) тақдир ҳукмидан олиб қололмайди.\nМуҳаммад пайғамбарнинг қиличига ўйиб ёзилган ҳикмат\nУ ўтирган машина беш дақиқа ичида бошқармага етди. Икки ходим уни бузоқни судрагандек иккинчи қаватда жойлашган “қийноқхона”га судраб чиқди. Хона кенг,аммо юракка ваҳима соладиган қутсиз бир жой эди. Қўлларига кишан урилганкимсанинг қулоқларига қийноқларга чидолмасдан тилини чайнаган тутқуннинг жаврашлари эшитилаётгандек туюларди. Хонада 60 – 70-йилларнинг етимқўзи столи,икки дона курси ва битта жавон хаста каби елка қисиб турар, шу манзаранинг ўзиёқ тутқун руҳига қутқу солиб, ичига нохушлик ҳайдарди. Маҳбуслар тилида “қийноқхона” деб аталадиган мазкур хонада қамоқ ҳаёти тутқунни қовоқ уйиб кутиб олиб, эркинтурмушга чек қўяр, бу жой сабоғини олган кимса қамалиб, чиқиб келгунча ҳақ-ҳуқуқлари хусусида миқ этиб оғиз очмасди. Хонадаги энг ночор буюм бўлмишкурсилар қийшайиб, тутқунга олдинги тутқуннинг абгор аҳволидан сўзлаётгандек зимдан таҳдид солар, юраги товонига тушган бечора тергов бошланмасданоқ япроқдек титраб, унинг шу тақлид ҳимояси синдирилган руҳига қўрқув бостириб кирарди. Тутқун оғрамини оёқларида ушламасдан кетини қўйса курси сочилиб кетиши ҳеч гап эмасди. Синмай қолган қисми унинг бошида синарди. Стол, хона ўртасидашумшайиб турар, ғаладонларнинг неча тутқуннинг бошини ёргани тўрт деворга маълум эди. Жавон эскиб, синиқиб кетгани туфайли қараган кишининг кўнглини оздирарди. Деразалари ҳовлига очиладиган бу хона кенг ва ёруғ бўлса-да, гўё шуурга қоронғи зиндоннинг қутқуси гуп этиб уриб, қалбда нохуш ҳис уйғотарди. Оқибатда тутқун шуурини маҳбуслик шарпалари ишғол этар, қилич ушлаган тушкунлик озодлик диёрини топтаб, руҳиятни умидсизлик билан қуролсизлантирганда қўллар шалвирабикки ёнга тушар, оёқлар қалтирай бошларди.\nЭшикдан Комрон кириб келганда атрофидагиларнинг ғалаба нашидасини сураётганлиги кўзга ташланарди. У Баҳромнинг бу манзарага чексиз нафрат билан қараб турганини унинг нигоҳидан пайқагач, тутқун устидан кулиш учун:\n– Бузоқнинг қочгани сомонхонагача деб шуни айтсалар керак-да! – деди унга еб қўйгудек хўмрайиб.\nУнинг ортидан бошлиқ ўринбосари, подполковник Болдирбой ҳам тўрт киши билан хонага кириб келди. Баҳромнинг хаёлидан, “у мени бу жойдан чиқариб юборади”, деган фикр кечди.\nБолдирбой унга бир қараб қўйиб, ёнма-ён турган Баҳромнинг ўғлига:\n– Муттаҳам, қилғиликни қилиб қўйиб, қаерларда қочиб юрипсан? Орқангни тозалаб қўйсанг ўласанми? – дея дағдағага ўтди.\n– Қочқоқ у эмас, ёнидагиси, – деганди, Болдирбой нигоҳини Баҳромга қадади.\nБаҳром бошда, барчаси йўлига қилинаётган пўписа деб ўйлаб адашган эди. Шу сабаб, унинг асл башарасини кўришга уринмади. Аслида Болдирбой жорий тузум танасидаги ҳақиқий бир аъзо эди. Унинг қайси аъзо эканлиги, катта-кичиклиги ёки не қадар муҳим ё муҳим эмаслиги аҳамият касб этмас эди. Мустақилликнинг қарийиб йигирма йилдан буён амалга ошириб келаётган кирдикорларини англамаган кимса, Болдирбойни ҳам англамасди. Дафатан бошга тушган кулфат бу жойларда воқеаларга теран қараш имконини бермас, Баҳром ҳам бу чуқурга бир кунда тушиб қолмаганди. Дўстларим деб юрганларининг асл башарасини кўриши учун унга вақтлозим бўларди. Чекинадиган жойи қолмагач, истаса-истамаса таҳқирлар ва зулмлар кўзларини каттароқ очишга мажбурларди. Сўнгра руҳиятида муросасиз кураш бошланарди. Бундай шароитда муросасозлик ва тилёғламачилик билан балолардан қутулиб қолмоқчи бўлганлар шарманда бўлардилар.\nБу ишлардан қатъи назар, Болдирбойнинг қўпол муомаласи унинг ҳамиятига тегмасдан қолиши мумкин эмасди.\n– Болдирбой, мени танимадингизми? – деди у беихтиёр. Бу пайтда у ўзини босиб олишга улгурганди.\n– Танимадим! Сен билан пул олди-бердимиз йўқми? Ишонч билан гапирасан! – сўради у ўзини овсарликка солиб.\n– Пул олди-бердиси йўқ шекилли! – деди пинагини бузмаган Баҳром унинг “сен”сирашидан ҳайрон бўлиб. – Аммо иккаламиз яқин танишлармиз, кўп давраларда бирга ўтирганмиз. Чойхонада бир неча марта ош еганмиз…\nУ икки ўртадаги нозик мавзуга яқинлашмасдан, узоқдан туриб ҳужумга ўтди.\n– Бўлса бордир! – деди Болдирбой. – Тошкент катта, маърака кўп. Бироқ сени эслай олмаяпман. Уч-тўрт сўм пора берган жойинг бўлса, айт, шу ернинг ўзида нақд пул билан қайтараман.\nБолдирбойнинг бетқалинлик билан кўргизаётган найранги Баҳромнинг ҳушинибошидан учирди. У пачакилашиб барака топмаслигини яхши тушунарди. Шунда ҳам,нафсиламбирига таваккал этишни маъқул кўрди. Ярим таҳдид, ярим шама оҳангида:\n– Илтимос, ишимни ўзингиз назоратга олинг! – деди у. – Менга алоқаси бўлмаган важ-карсонларни рўкач этиб, қонун доирасидан чиқиб кетишмасин.\nСуҳбатнинг яхшиликка олиб бормаётганлигини сезган Болдирбой довдираб қолганди. Шунинг учун ҳарчанд чиранмасин, номерини ўтказа олмаслигига ақли етди, шекилли:\n– Ишини пайсалга солмай, терговга ўтказинглар! – деркан, ортга қайрилиб,гумашталари билан чиқиб кетди.\nИкки орада қандайдир синоат борлигини пайқаган ходимлар бир-бирларига ҳайрон тикилганча унинг орқасидан қараб қолавердилар. Оддий жиноятчининг бошқарма бошлиғи ўринбосари билан гаплашиш оҳангини кўрган Комрон ишни чўзгандан фойда чиқмаслигини англади, шекилли, қийшайиб турган курсиларнинг бирига омонат ўтириб, ишни тезроқ зиммасидан соқит қилиш йўлига ўтди. Унингоғрамини оёқларида ушлаётгани билиниб турарди.\nБу хонага қадам босган одам, азоб-уқубатларга гирифтор этилмасдан, бўйнига қўшимча жиноятлар ортмоқламасдан осонлик билан тергов бўлимига ўтиб кета олмасди. Бу хона – тутқунларни қийнашга, таҳқирлашга, синдиришга мўлжалланган лаборатория эди. Зулм тегирмонидан ўтганлар, пўлат бўлсалар мисдек қайишар, мис бўлсалар қўрғошиндай эрир, қўрғошин бўлсалар хокка айланар эдилар. Терговчига етиб боргунча тан-бадани қўғирчоқ театрининг қўғирчоқларидек қалтираб, тиллари булбулигўёдек сайраб кетганини ўзлари ҳам сезмасдан қолардилар.\nЗимдан кечган даҳанаки жанг Баҳромнинг фойдасига ҳал бўлмаганда, у ҳам зулм тегирмонига тушиб чиқиб, инсонийлик қиёфаси чил-чил синган кўзгудек минг бир бўлакка бўлинган бўларди. Аммо, Болдирбой ён беришга мажбур бўлгани билан,биринчи имконият туғилгандаёқ, аламзада туя каби уни тўши тагига босиб, янчиб ташламайди, деб ҳеч ким кафолат бера олмасди. Баҳром ҳали бу каби ўйинларзамирини англаб етиш учун бошини кўп марта тош деворларга уришига тўғри келарди. Чунки у дўст санаб келган кимсаларининг ҳийла-найрангларини пайқаши учун ҳали вазият пишмаган бўлиб, тортаётган азобларини тасодифий ҳолатлар бўлсакерак деб ўйлаётгани воқеаларнинг юз очишига монелик кўрсатаётганди. У ўзининг зарарига тикилган биринчи байроқдан тамоман бехабар эди.\nКомрон фойдадан иложсиз воз кечган тижоратчига ўхшарди. Ўртада бўлиб ўтган суҳбат унинг кўзларини очиб қўйгач, бу тутқундан эҳтиёт бўлиш зарурлигини англаганди. Устидан ёзса, ишни ёпди-ёпди қилиш учун қонунларни бузушга ундайдиган бошлиқларнинг ўзлари уни анча сарф-харажатга туширарди.\nБош оғриғи орттиришни истамаслиги боис, у шоша-пиша бир варақ оқ қоғозни тўлдирдириб ходимларнинг бирига тутқазди.\n– Буни тезроқ бош терговчининг олдига олиб чиқинглар!\nЎз номини тилга олишни хоҳламаган кимсанинг кўзларига боқиб, Баҳром ўзига бўлган чексиз бир нафратни туйди. Бу ўлжасини чангалидан чиқарган сиртлоннингаламзадалигига ўхшарди. Ўшанда у ўзи билан боғлиқлиги йўқ бир кимсанинг ҳолатини ҳазм қилолмаган бўлса-да, касб касаллигига менгзаш ғаламислик сабабларини кейинроқ тушуна бошлади. Бу тузумда жиноятга қарши жиноят – уддабуронлик ҳисобланарди. Қонунлар доирасида иш кўрган киши камситилар, касбига нисбатан масъулият ҳис қилган кимсанинг касбдошлари олдида бир чақалик ҳурмати қолмасди. Ҳолбуки, қочоқликда юрган Баҳром сингари бир жиноятчининг пўстагини обдон қоқмасдан ёки келишиб уч-тўрт тангасини тишини суғургандек чўнтагидан қоқиб олмасдан навбатдаги ҳамкасбга топшириш, оғзибўшликдан бошқа нарса эмасди. Бу, бошқаларнинг шаштини пасайтиргани етмагандек, уларнинг шахсий манфаатларига ҳам путур етказарди. Комрон эса оғзидаги луқмасини чайнабютмасдан, бировларга бериб юборадиган овсарлардан эмасди. Эшикдан остона ҳатлаб бу хонага кирган ҳар бир тутқун шунчаки кириб-чиқмаслиги керак, расмиятчилик учун кириб қайтиб чиқиб кетадиганлар ҳам ҳисоб-китобни олдиндан тўғирлаб қўйган бўлишлари лозим эди…


Сурхондарё вилояти ҳокими: «Кечаги бюрократ раҳбар бугунги шароитда ишлай олмайди» » Murodbek.Net\nКейинги икки йилда вилоятда катта ишлар амалга ошириляпти. Хорижий инвесторлар ва маҳаллий тадбиркорлар томонидан йирик лойиҳаларга қўл урилмоқда. “Gold Agro Fresh”, “ASG Group” корхоналар уюшмаси, “Жарқўрғон мева-сабзовот экспорт”, “Сурхонтекс”, “Амудар текс” каби кўплаб йирик саноат корхоналари юқори қувват билан иш бошлади. Яқинда туркиялик инвесторлар билан ҳамкорликда Шеробод туманида йирик цемент заводи фойдаланишга топширилди. Йилига 1,5 миллион тонна цемент тайёрлаш қувватига эга мазкур корхонада мингдан ортиқ кишининг бандлиги таъминланди.


Газета СБХ / 2014 год / № 45 / Бизнинг лойиҳалар\n1UZ дастуридан фойдаланувчиларга қулайлик яратиш мақсадида бир неча модуль улар ихтиёрига тақдим этилган. Шулар орасида энг «харидоргири» бухгалтерия ҳисобини автоматлаштирилган тарзда юритиш учун мўлжалланган «Таянч» модулидир. Фаолият соҳасидан қатъи назар, ўрта ва йирик корхоналарда кадрларга доир иш юритишни автоматлаштириш мақсадида яратилган «Кадрлар бўлими» модули оммалашув бобида иккинчи ўринни эгаллаб турибди. Кадрлар билан иш олиб борувчи ходимлар хурсанд бўлишига яна бир сабаб бор – яқинда «Кадрлар бўлими» модулига айрим ўзгартишлар киритилди ва модуль такомиллаштирилди.\nДастурни ишлаб чиқувчилар ғализликка мойилликни бартараф этдилар ва бўлимларни тўлдирдилар. Энди дастур таркибий тузилмасига иш учун керакли барча объектлар, хусусан маълумотномалар, ҳужжатлар, ҳисоботлар, маълумотларнинг регистрлари кирадиган бўлди. Вазифалар доираси кенгайганлигидан ташқари дастурда тез ва самарали ишни кафолотловчи янгиликларнинг қулай тизими мужассам этилган. Дастурдан ҳар қандай фойдаланувчи йилнинг ҳар чорагида «Bepro-Norma» мутахассислари хизматидан ва бепул маслаҳатларидан баҳраманд бўлишда давом этади, албатта. «Bepro-Norma» таҳлилчиси Инара Ҳамзина таъкидлаб ўтганидек, ишларни қоғозда юритиш кўп вақтни олади ва кадрлар билан иш олиб борувчи ходимларнинг меҳнати унумдорлигини пасайтиради. Мазкур модуль эса кадрларга оид иш юритишни автоматлаштириш учун қулай ечим саналади.\nИнара дастурга тааллуқли бошқа саволларга ҳам жавоб беришга рози бўлди.\n– 1С дастурига кўникиб қолган баъзи фойдаланувчилар янги маҳсулотнинг ишончлилигига бирмунча шубҳа билан қарамоқдалар. Дўстнинг эскиси яхши деган нақл, сизнингча, бу борада ножоизми?\n– Энг аввало, 1UZ дастурининг шунга ўхшаш бошқа дастурлардан яққол кўзга ташланиб турган афзалликларини айтиб ўтмоқчиман. Бизнинг бу маҳсулот батамом Ўзбекистон Республикаси қонун ҳужжатлари талабларига мосланган. Айтайлик, фойдаланувчилар маълумотнома, таржимаи ҳол, сўровнома ва бошқа кўпгина ҳужжатларнинг давлат тилидаги шаклларидан эмин-эркин фойдаланишлари мумкин. Шунингдек мазкур маҳсулотни яратишда ҳужжатларнинг ўзбек тилидаги андозалари ва чоп этиш мумкин бўлган шакллари атайин киритилганки, уларни ҳар ким ўзига (ўз ташкилотига) мослаштириб олиши мумкин.\n– Хизмат кўрсатиш доирасидаги ўзига хослик нималардан иборат?\n– Якка тартибдаги ёндашувни асосий ўзига хос жиҳат деса бўлади. Дастурдан фойдаланувчилар ҳар хил эканлиги, баъзилари умр бўйи кадрлар билан ишлаб келаётганлиги ёки катта стажга эга бухгалтер эканлиги, айримлари олий ўқув юртини яқиндагина тамомлаб, кадрлар билан иш юритишнинг амалий сир-синоатларини энди-энди ўзлаштираётганлиги ҳам сир эмас. Табиийки, ҳар бир мижозга унинг қобилияти ва хоҳишини инобатга олган ҳолда ёндашамиз. Масалан, яқинда идорамизга бир мутахассис келиб, дастурдан керакли иш қоғозини (бланкани) танлаш, тўлдириш ва босиб чиқаришни унинг иш жойига бориб тушунтириб беришимизни сўради. Дастурий билим бобидаги камчиликни бартараф этишга қаратилган бу илтимосга йўқ дея олмадик. Тўрт соатча вақт кетди бу илтимосни қаноатлантиришга. Ўша одам дастуримизнинг харидорлари сафидан ўрин оладими йўқми, бундан қатъи назар, биз ҳамиша керакли ахборот беришга тайёрмиз. Истак ва таклифлар, шарҳлар ва талқинлар учун ҳам бағримиз очиқ. Биз 1uz.uz сайтимизда ва анжуманда дастурдан фойдаланувчилардан 1UZнинг барча модуллари иши юзасидан ўз таклифларини беришларини сўраймиз.\n– Дастурга барча маълумотларни олдиндан биратўла киритиш шунчалик зарурми?\n– Шундай қилиш афзалроқ. Чунки дастур тўлақонли ишлаши учун унда барча маълумотлар бўлиши зарур. Уларни аста-секин, заруратга қараб киритса ҳам бўлади, албатта. Аммо биз маълумотларни биратўла тўлиқ киритишни қатъият билан тавсия этиб келамиз. Бу иш бир ҳафтадан кўпроқ муддатни олган тақдирда ҳам қилинмоғи шарт. Қолаверса, дастуримиз ҳужжатларни Excel ва Word дан ўтказиш йўли билан маълумотлар жой-жойини топишини тезлаштириб беради.\n– Айтайлик, 100 ходим ишлайдиган компаниянинг кадрлар билан иш олиб борадиган ходими маълумотларни киритишга, сизнингча, қанча вақт сарфлаши мумкин?\n– Ўрта ҳисобда икки ҳафтача вақт кетади. Бу нарса фойдаланувчининг компьютерни қай даражада ўзлаштирганлигига ва иш билан бандлик даражасига боғлиқ.\n– Юқорида сиз дастурдан фойдаланувчилар дастур ишига тааллуқли шарҳлар, таклиф-мулоҳазаларни сайтингизда қолдиришини айтдингиз. Бундай шарҳлар ва таклиф-мулоҳазаларнинг кейинги тақдири нима бўлади? Шу йўналишда иш олиб бориладими сизларда?\n– Чиндан ҳам биз учун дастурдан фойдаланувчилардан ҳар бирининг фикри жуда муҳимдир. Биз, қандай йўналишда эканлигидан қатъи назар, барча мулоҳазаларни диққат билан ўрганиб борамиз. Бошқа мутахассислар ва дастур ишлаб чиқувчилари билан бирга у ёки бу истакнинг долзарблигини, амалга ошириш заруриятини аниқлаб оламиз. Чунончи, «Кадрлар бўлими» модулидаги баъзи янгиликлар унга дастуримиз фойдаланувчилари мурожаатларидан кейин киритилди. Вакант (бўш) иш жойлари, ходимларнинг болалари, эркаклар ва аёллар рўйхатлари бунга мисолдир.\n– Модулнинг қиймати қандай, унда сийлов (чегирма) назарда тутилганми?\n– «Кадрлар бўлими» модули нархи энг кам иш ҳақи миқдорининг 16 каррасига тенг. Сийлов (чегирма) масаласига келганда шуни айтиш керакки, дастурдан фойдаланувчи икки иш ўрнига дастур сотиб олаётганда учинчи иш жойи учун мўлжалланган дастур унга текин берилади. Каттагина кадрлар бўлимига эга бўлган йирик корхоналар учун бу жуда қулай, маъқул таклифдир. Биз шунингдек дастурни бепул ўрнатиб берамиз, у билан ишлашни ўргатамиз ҳам.\n– Кичик бизнес вакиллари бу модулдан фойдаланувчи бўлиб қолиши мумкинми?\n– Албатта, мумкин. Мабодо унча кўп ходим ишламайдиган ташкилот кадрлар ҳисобини олиб боришни автоматлаштириш зарур деб ҳисобласа, бу ишга дадил киришавериши мумкин. Аммо бунга унча зарурат бўлмаса, «Таянч» модулини сотиб олса ҳам бўлади. Зеро, бу модулда кадрлар ҳисобини юритиш борасидаги вазифалар етарли миқдорда ифода топган. Агар бухгалтер ўз ташкилотида кадрлар билан ишлаш вазифасини ҳам адо этаётган бўлса, бу вариант унга жуда қулай. «Таянч» модули анча арзон – энг кам иш ҳақи миқдорининг 6 каррасига тенг.\n– Модулни бундан буён ҳам такомиллаштириб боришни режалаштираётирсизми? Ёки бу узил-кесил якуний вариантми?\n– Комилликнинг сарҳади йўқ дейдилар. Йил охирига қадар унга малакани оширишга доир ҳужжатларни қўшиш режамиз бор. Ишдан бўшаб кетган (бўшатилган) ходимлар рўйхатини шакллантириш, бошқа ҳисоботларнинг web-хулосасини тузиш имкониятини, шунингдек интерфейсини озгина ўзгартишни ўйлаб қўйганмиз. Дастур ишлатишга янада қулай бўлади деб умид қиламиз. Бу нарса ундан фойдаланувчилар сафини анча кенгайтиришига ишончим комилдир.\nДастур иши билан қизиқиб, уни сиз,\nгазетхонларга мухбиримиз Наталья СПИРИДОНОВА


Бошқирдистонда 1914 йили қурила бошланган масжид очилди - Hidoyat.uz\nАсосий саҳифа Янгиликлар Дунё янгиликлари Бошқирдистонда 1914 йили қурила бошланган масжид очилди\nЧоп этилди Iyun 4, 2021 Бошқирдистонда 1914 йили қурила бошланган масжид очилдиda fikr bildirishni o'chirish\nБошқирдистон Республикаси Бураево қишлоғида қурилиши 107 йил олдин – 1914 йилда бошланган масжид очилди, деб хабар бермоқда mynamaz.ru.\nМаҳаллий татар савдогари Шарафутдин Хамитов 1914 йилда “Тарихий масжиди”ни қуришга киришди. Фақат том ва минораларни тугатиш қолди, лекин қулоқлаштириш ва тазйиқ остига тушмаслик учун савдогар ва унинг оиласи ўз она юртларини тарк этиб, Хитойга йўл олди. Бураевонинг еттинчи жоме масжиди ўшанда очилмай қолди. Инқилобдан кейин масжид биноси дон омбори, кутубхона, клуб ва кинотеатр сифатида ишлатилган. 2000 йиллар бошида бинони бузиб, унинг ўрнида кўнгилочар савдо марказини қурмоқчи бўлишган, бироқ маҳаллий аҳоли масжид биносини ҳимоя қила олган. Унга тарих ва маданият ёдгорлиги мақоми берилди ва 2003 йилда масжид барпо этишга киришилди.\n“Масжид қурилиши 1914 йилда бошланган, аммо тўхтатилган. Бино социализм даврида ҳам халққа хизмат қилган. Турли вақтларда клуб, кутубхона ва кинотеатр сифатида ишлатиб келинди. Қодир Аллоҳ бу жойни қайтариб, масжид қила оламизми ёки йўқми дея бизнинг халқимизни синовдан ўтказди”, – дейди Бошқирдистон Республикаси Бураев тумани имом-муҳтасиби Рифат Зарипов масжиднинг очилиш маросимида.\nБошқирдистон муфтийси Айнур Биргалин эса 1906 йилда Бураевода олтита масжид ва тўртта мадраса бўлганини эслатди.\nМасжиднинг очилиш маросимида Россия Федерацияси Мусулмонлари диний идораси раисининг муовини Рушан Аббясов, Саратов вилояти муфтийси Муқаддас Бибарсов, Пенза вилояти муфтийси Ислям Дашкин, Ульяновск вилояти муфтийси Муҳаммад Байбиков, Бошқирдистон муфтийси Айнур Биргалин ва унинг биринчи ўринбосари Аюп Бибарсов, Бош Казй, Татаристон Республикаси бош қозиси Жалил Фазлиев, Бошқирдистон Республикаси раҳбари маслаҳатчиси Руслан Карамишев, Бураев туман маъмурияти раҳбар ўринбосари Марат Ахунов ва бошқа фахрий меҳмонлар иштирок этишди.\nБу ерда тарихий масжид биносининг ўзини қайта тиклаш билан бир қаторда ободонлаштириш ишлари олиб борилди, жамоат жойи учун зарур бўлган барча турдаги ишлар амалга оширилди. Масжид қошида мактаб ҳам очилган.


Навоий вилоятида фирибгар аёл кишининг пластик карточкасидан 14 млн сўмни ўмариб кетди… - 27 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 27 » Навоий вилоятида фирибгар аёл кишининг пластик карточкасидан 14 млн сўмни ўмариб кетди…\nЯқинда Навоий вилоятида яшовчи исми-шарифи сир тутилган аёл ҳуқуқни муҳофаза қилиш ташкилотига шикоят билан мурожаат этди. Унинг айтишича, яқинда Сергей деган бир йигит қўнғироқ қилиб эълон бўйича стол-стуллар сотиб олишини баён қилган. Ва аёлдан пластик карточкасининг рақамини берса, салдан кейин сўралган пулни ўтказиб юборишини айтган. Аёл сира ўйлаб ўтирмай, карточка рақамларини берган. Аммо айтилган вақтда карточкага пул келиб тушмаган. Хавотири ошган аёл балансни текшириб кўришга аҳд қилган. Не кўз билан кўрсинки, карточкасидаги пулларнинг 14 миллион сўми ғойиб бўлганди.\nҲуқуқни муҳофаза қилиш ташкилоти ходимлари дарҳол ушбу факт бўйича жиноий иш очишди. Ҳозирда фирибгарнинг шахсини аниқлашга ҳаракат қилишяпти. Шу билан бирга милиция ходимлари аҳолидан бегоналарга банк карточкалари ҳақидаги маълумотларни бермасликни сўрашмоқда.


Гана президенти давлат амалдорларига биринчи классда учишни тақиқлади\n20:36 / 22.12.2015\nГана президенти Жон Драмани Маҳама давлат амалдорларига саёҳатлар ва расмий сафарлар учун учишларни биринчи классда амалга оширмаслик мажбуриятини юклади. Бу ХВЖ томонидан ажратилган молиявий дастурнинг бир қисми ҳисобланади.\nПрезидент қарори 22 декабрь куни эълон қилинган.\nШу ҳафтада Гана раҳбарияти барча вазирлар ва юқори мартабали амалдорларнинг ўз сафарларини давлат ҳисобидан амалга оширишини тўхтатиш бўйича директивани (дастур) қабул қилганди. Бу ҳақда Рейтер агентлигига Гана Алоқа вазири Эдвард Оман Боама маълум қилган.\nГана какао, нефть ва олтин маҳсулотлари экспортчиси бўлсада, бу мамлакат 2015 йилнинг апрелидан бошлаб Халқаро валюта жамғармасининг 3 йиллик дастури асосида ҳаёт кечиришга ўтганди. Дастур доирасида кредиторлар Гана иқтисодидаги муаммолар, дефицит, давлат қаршини ўсиши ва миллий валютанинг беқарорлашишига қарши курашда ёрдам беришади.\nГана Молия вазири Сет Теркпер мамлакат Вазирлар маҳкамаси тегишли тартибларни бузган амалдорларни ишдан ҳайдаш ва уларга қамоқ жазосини белгилаш назарда тутилган қонун лойиҳасини кўриб чиқишаётгани ҳақида айтган.


Марказий Осиё: Навбатдаги саммит сув масалалари тўғрисидаги саволларни очиқ қолдирди | Institute for War and Peace Reporting\nМарказий Осиё: Навбатдаги саммит сув масалалари тўғрисидаги саволларни очиқ қолдирди\nҚозоғистоннинг Олма-Ота шаҳрида 28 апрель куни Оролни қутқариш халқаро фонди (ОҚХФ) муассис-давлатлари раҳбарларининг саммити бўлиб ўтди. Унда Марказий Осиёдаги бешта давлат: Ўзбекистон, Қозоғистон, Туркманистон, Тожикистон ва Қирғизистоннинг давлат раҳбарлари иштирок этдилар.\nОммавий ахборот воситаларининг хабар беришича, саммит давомида иштирокчилар Оролни қутқариш бўйича халқаро фонднинг фаолияти билан боғлиқ “долзарб муаммоларни” муҳокама қилиб олдилар. Музокаралар натижасига кўра қўшма баёнот қабул қилинди.\nМарказий Осиё Интернет нашрларининг хабар беришича, форумнинг якуний ҳужжат лойиҳасига “сув муаммоларига тааллуқли киритилган бандлар кейинчалик ўчириб ташланган” бўлишига қарамай, саммит давомида сув муаммолари кенг кўламда муҳокама қилинмай қолган.\nNBCA шарҳловчилари буни Марказий Осиёдаги бешта давлат позицияларининг келишиб олинмагани ҳамда компромиссга эришиш йўлидаги қийинчиликлар билан боғламоқдалар.\nМинтақа мамлакатлари ўртасида сув ресурсларидан фойдаланиш бўйича бир қатор келишмовчиликлар мавжуд. Ушбу сув ресурсларининг 80 фоизи дарёларнинг бошланиш қисмида жойлашган Тожикистон ва Қирғизистонда шаклланади.\nНефть ва газга бой Ўзбекистон, Қозоғистон ва Туркманистон дарёларнинг қуйи қисмида жойлашган бўлиб, айниқса суғориш мавсумида қаттиқ сув тақчиллигини бошидан кечирадилар.\nҚиш мавсумида Қирғизистон ва Тожикистоннинг сув омборларида сув захиралари тўпланади. Бу сувнинг бир қисми электр энергияси ишлаб чиқаришга, бошқа қисми эса минтақадаги барча давлатларга қарашли экин майдонларини суғоришга сарфланади.\nАммо келишмовчиликлар ҳар йили юзага келади.\nҚамбарота ГЭС (Қирғизистон) ва Рогун ГЭС (Тожикистон) қуриш бўйича қўшни давлатларнинг режаларидан норози бўлган расмий Тошкент қурилажак гидротехник иншоотлар лойиҳаларига талабларни кучайтириш ва БМТ ҳомийлиги остида халқаро экспертиза ўтказишни талабларни кучайтиришни таклиф қилганидан кейин мамлакатлар ўртасидаги қарама-қарши туриш кучайиб кетди. (Қаранг: Узбекистан пытается заручиться поддержкой Казахстана в диспуте по водным вопросам, “Ўзбекистон сув масалалари бўйича мунозараларда Қозоғистоннинг кўмагини олишга уринмоқда”, RCA № 574, 2009 йил 27 апрель.)\nЎзбекистон расмийлари қурилажак янги гидротехник иншоотлар сув тақчиллигига олиб келишидан хавотирланмоқда. Бу ҳолат мамлакат иқтисодиётига салбий таъсир кўрсатиши мумкин. Маълумки, Ўзбекистон иқтисодиёти сувни кўп истеъмол қиладиган қишлоқ хўжалиги экини – пахта толасининг экспортига қарам бўлиб қолган.\nАпрель ойининг бошланишида Жаҳон Банки Ўзбекистон расмийларининг ғоясини қўллаётгани маълум бўлди. Бундан ташқари, ушбу ташаббус Ашхобод ва Астана томонидан ҳам мақулланган.\nNBCA таҳлилчилари Марказий Осиё давлатларининг раҳбарлари Оролни қутқариш бўйича халқаро фонднинг саммитида оғриқли сув масаласи бўйича қандайдир қарор қабул қиладилар дея прогноз қилгандилар, аммо бу нарса содир бўлгани йўқ.\nМарказий Осиё мамлакатлари раҳбарларининг чиқишлари ҳамма ўз позициясида қолиб компромиссга бориш ниятларнинг йўқлигини кўрсатди.\nМисол учун, Туркманистон президенти Қурбанқули Бердимухаммедов “сув-энергетика балансини ўзгартириш бўйича келишилмаган чораларнинг кўрилишига йўл қўйилмаслик лозим” деб айтди. Ўзбекистон президенти Ислом Каримов эса қўшнилар қуришни режалаштираётган гидротехник иншоотларининг лойиҳаларини “ўйламай амалга оширилаётган иш” деб атади. Қирғизистон президенти Қурманбек Бакиев бунга жавобан “Қирғизистон ўз иқтисодиёти учун сезиларли сарф-харажатлар ҳисобига тақдим этаётган сувни тўплаб бериш бўйича хизматлари учун” қўшни давлатлар пул тўлаши лозимлиги ҳақида билдирди.\n“Бўлиб ўтган саммит Марказий Осий мамлакатлари раҳбарлари орасида конструктив диалог олиб бориш истаги ва ўзаро ишонч муҳити йўқлигини яққол кўрсатиб қўйди”, - деди Олма-Отадаги NBCA кузатувчиларидан бири.\nУшбу ҳолат сув-энергетика муаммосидаги энг қийин масала бўлиб қолмоқда ва у тез орада ҳал бўлиши даргумон.\n“Тахминан ўн-ўн беш йил ўтиб ҳокимият устига рационалликда илғорроқ бўлган сиёсатчилар келадилар. Улар ёмон рақобатга эмас, балки кооперацияга интиладилар, ўшанда бу масалани ҳал қилиш мумкин бўлади”, - деди NBCA билан суҳбатда олмаоталик сиёсатшунос Айдўс Саримов.\nУнга кўра, Марказий Осиё элитаси ўртасида ҳар томонлама етук минтақавий сув сиёсати учун зарур бўлган “интеграцияга қизиқиш” айни пайтда мавжуд эмас.\nТошкентлик мустақил иқтисодчи Комрон Алиев ҳам минтақадаги сув муаммосини ҳал қилиш учун узоқ вақт, сиёсий ирода ҳамда барча харажатларни биргаликда ва тенг кўтариш истаги керак бўлади деб ўйламоқда.\nҚозоғистонлик иқтисодчи Сергей Смирнов Марказий Осиёдаги гидротехник иншоотлар тизими Совет Иттифоқи даврида минтақадаги барча мамлакатларнинг манфаатларини ҳисобга олинган ҳолда яратилганини шунинг учун ҳам бу ердаги давлатлар ягона халқа воситасида боғланганини ва мамлакатлар раҳбарлари эртами-кечми, барибир музокара ўтказишга киришишга мажбур бўлишларини эслатмоқда.\n“Муаммони ҳал қилишнинг ягона йўли – келишувлар, холос”, - дея таъкидлайди Смирнов.\n((NBCA [Марказий Осиё янгиликлар маълумотномаси] – IWPRнинг Марказий Осиё мамлакатлари бўйича янгиликлар таҳлили ва шарҳларининг кўп тилли хизматини ташкил этиш лойиҳаси бўлиб, унда бутун минтақа шарҳловчилари иштирок этадилар. Лойиҳа 2006 йилнинг августидан 2007 йил сентябригача минтақанинг бешта мамлакатларида амалга оширилган. NBCA янги молиялаштириш билан Ўзбекистон ва Туркманистондаги воқеаларни яна ёритишни бошламоқда.)